ئاڵای عێراق بەسەر دیجلەدا دەشەکێتەوە و هێزەکان شەڕی دوایین پاشماوەکانی داعش دەکەن لە موسڵ\nفەرماندە سەربازییەکان رایانگەیاند هێزەکانی عێراق دووشەممە لە شەڕێکی 'سەخت'دا بوون لەگەڵ پاشماوەکانی داعش، بەڵام شەڕەکە نزیك بە کۆتایی بوو.\nئاژانسی فرانس پرێس و دیارونا\nئەندامێکی پۆلیسی فیدراڵی عێراق کچێكی منداڵ ماچدەکات لە موسڵی کۆن، 9 تەمموز، لەکاتێکدا هێزەکان ئاهەنگدەگێڕن دوای جاڕدانی "ئازادکردن"ی ئەو شارە به‌شه‌ڕ وێرانبووه لەلایەن حکومەتەوە لەدەست رێکخراوی 'دەوڵەتی ئیسلامی'. [فازل سینا / ئاژانسی فرانس پرێس]\nهێزەکانی عێراق شەڕیانکرد بۆ لەناوبردنی دوایین پاشماوەکانی بەرگرییکاریی رێکخراوی "دەوڵەتی ئیسلامی" (داعش) لە موسڵ، دووشەممە (10 ته‌مموز) دوای ئەوەی سەره‌كوەزیران سەردانی شارە وێرانبووەکەی کرد بۆ پیرۆزباییکردن لە هێزەکان بەبۆنەی دەستەبەرکردنی سەرکەوتنەوە.\nلەکاتێکدا توندڕەوان لە ناوچەیەکی بچوکی موسڵی کۆندا دەوریانگیراوە، سەرنج دەخرێتە سەر ئەرکی سەختی بنیاتنانەوەی شارەکە و یارمەتیدانی مەدەنییەکان، گروپەکانی کۆمەکیش هۆشداریی دەدەن لەوەی قەیرانی مرۆیی عێراق زۆری ماوە تەواو ببێت.\nسەره‌كوەزیران حەیدەر عەبادی یەکشەممە سەردانی موسڵی کرد و ستایشی "قارەمانێتی هێزە شەڕکەرەکان"ی کرد دوای چەندین مانگ لە شەڕی سەخت کە زۆربەی شارەکەی وێرانکرد.\nبەتایبەت موسڵی کۆن وێران بووە، زۆر بینا تەنیا کۆنکرێتیان لێ بەجێماوە و داروپەردوو لەسەر شەقامەکانن.\nئەندامانی پۆلیسی فیدراڵی عێراق ئاڵای نیشتیمانیی عێراق دەشەکێننەوە لەکاتی ئاهەنگگێڕانیاندا لە موسڵی کۆن لە 9 تەمموز. [فازل سینا / ئاژانسی فرانس پرێس]\nوێنەیەك لە 9 تەمموز گیراوە كه دیمەنێکی گشتی وێرانکاری نیشاندەدات لە موسڵی کۆن. عێراق بەمزوانە جاڕی دوایین سەرکەوتن دەدات لە شەڕێكدا كه نزیکەی نۆ مانگی خایاند بۆ گرتنەوەی موسڵ لەدەست رێکخراوی 'دەوڵەتی ئیسلامی'، ئاهەنگگێڕانیش لەنێو هێزەکانی پۆلیسدا لە شارەکە دەستیپێکردووە. [ئەحمەد روبەیعی / ئاژانسی فرانس پرێس]\nبە گەیشتنی بە شارەکە، نوسینگەی عەبادی رایگەیاند سەردانی موسڵی "ئازادکراو" دەکات بۆ پیرۆزباییکردن لە هێزەکان بەبۆنەی "سەرکەوتنێکی مه‌زن"ەوە.\nدواتر سەره‌كوەزیران وتی لەکاتێکدا "سەرکەوتن حەتمییە"، ئەو خۆی بەدووردەگرێت لە جاڕدانی فەرمی "بەهۆی رێزگرتن و پێزانین بۆ ... هێزەکانمان کە بەردەوامن لە ئۆپەراسیۆنی پاککردنەوە".\nفەرماندە باڵاکان دووشەممە رایانگەیاند کە هێزەکانی عێراق بەردەوامن لە شەڕی "سەخت" لەگەڵ پاشماوەکانی داعش، بەڵام شەڕەکە لە کۆتاییەکانی نزیك بوو.\nفەرماندەی ئۆپەراسیۆنەکانی نەینەوا، فەریق عەبدولئەمیر رەشید یارەڵڵا، بە دیارونای وت هێزەکانی عێراق ئاڵای عێراقیان لەسەر روباری دیجلە بەرزکردۆتەوە.\nوتی: "ئێمە هەواڵی خۆشی سەرکەوتنی چاکە بەسەر خراپەدا لە موسڵ دەگەیەنین بە گەلی عێراق."\nوتیشی: "هێشتا هەندێك پاشماوەی تیرۆریستان ماون كه لە ماڵەکاندا خۆیان شاردۆتەوە و هەوڵدەدەین لەناویانبەرین پێش ئەوەی بە فەرمی ئازادکردن و کۆتایی ئۆپەراسیۆنە سەربازییەکان رابگەیەنین."\nهه‌روه‌ها وتی ئێستاکە هێزەکانی عێراق ئۆپەراسیۆنی کنە و پشکنین ئەنجامدەدەن و دانیشتوان دەگوێزنەوە و كۆمه‌كیان بۆ دابینده‌كه‌ن.\nفەریق سامی عارزی لە هێزە تایبەتەکانی دەزگای دژەتیرۆر رایگەیاند كه توندڕەوان پاشەکشەیان پێکراوە بۆ ناوچەیەك لە موسڵی کۆن کە تەنیا 100 بۆ 200 مەتر دەبێت.\nعارزی بە ئاژانسی فرانس پرێسی وت: "ئەوان خۆڕادەستکردن قبوڵناکەن."\nوتی بەڵام "ئۆپەراسیۆنەکان لە دواقۆناغدان" و "ئەگەری زۆر هەیە (شەڕەکە) ئەمڕۆ تەواوببێت".\nعارزی وتی هێزەکانی زانیارییان هەبووە دەربارەی بوونی 3,000 بۆ 4,000 مەدەنی لە ناوچەکەدا، بەڵام نەیانتوانیوە ئەوە پشتڕاستبکەنەوە.\nبە پاڵپشتیی هاوپەیمانی نێودەوڵەتی، هێزەکانی عێراق لە تشرینی یەکەمدا هه‌ڵمه‌تێكیان دەستپێکرد بۆ گرتنەوەی موسڵ، کە لە ناوەڕاستی 2014 لەلایەن توندڕەوانەوە گیرا لە هێرشێکدا کە بووە هۆی دەستبەسەراگرتنی بەشێکی زۆر لە عێراق و سوریای دراوسێی.\nسوپا و پۆلیس و هێزە تایبەتەکان، بە پاڵپشتی هێرشە ئاسمانییەکان، بەشی خۆرهەڵاتی شارەکەیان لە کانونی دووەمدا گرتەوە و شەڕیان دەستپێکرد بۆ بەشی خۆرئاوا لە مانگی دواتردا.\nشەڕەکە سەختتر بوو کاتێك هێزە ئەمنییەکان چوونەنێو موسڵی کۆنه‌وه، كه دانیشتوانێكی زۆری لێده‌ژیا، لە بەشی خۆرئاوا له‌سەر رووباری دیجلە کە شارەکە ده‌كات به دوو به‌شه‌وه و شەڕی شەقام بەشەقامی سەختی بەدواداهات.\nباجی سەرکەوتن گەورە بوو: زۆربەی موسڵ وێران بووه، بە هەزاران مردوو یان بریندارن و نزیکەی نیوەی خەڵکی شارەکە ناچاربوون شوێنی خۆیان جێبهێڵن.\nنەتەوە یەکگرتووەکان رایگەیاند 920,000 کەس لە شوێنی خۆیان هەڵاتون لەکاتی ئۆپەراسیۆنی موسڵدا و لەکاتێکدا هەندێکیان گەڕاونەتەوە، زۆرینەی زۆریان هێشتا ئاوارەن.\nبەرپرسی هەماهەنگیی مرۆیی نەتەوە یەکگرتووەکان لە عێراق، لیز گراندێ، لە بەیاننامەیەکدا رایگەیاند: "ئەوە هەستێکی خۆشە زانیمان هه‌ڵمه‌تی سەربازی لە موسڵ کۆتایی دێت. شەڕەکە رەنگە تەواوببێت، بەڵام قەیرانیی مرۆیی تەواو نابێت."\nئاژانسی ئاوارەکانی نەتەوە یەکگرتووەکان دووشەممە رایگەیاند رەنگە چەند مانگێکی پێبچێت پێش ئەوەی مەدەنییەکان بتوانن بگەڕێنەوە سەر ماڵوحاڵی خۆیان.\nئاژانسەکە لە بەیاننامەیەکدا رایگەیاند: "ئەگەری ئەوە هەیە بە هەزاران کەس ناچاربن لە کەمپی ئاوارەکاندا بمێننەوە بۆ ماوەی چەند مانگی داهاتوو."\n'هیچ شتێك نیە بۆی بگەڕێنەوە'\nئاژانسەکە رایگەیاند: "زۆرێك هیچیان نیە بۆی بگەڕێنەوە بەهۆی وێرانکاریی زۆری کاتی شەڕەکەوه، لەکاتێکدا خزمەتگوزارییە سەرەتاییەکانی وەك ئاو، کارەبا و ژێرخانە گرنگەکانی دیکە، لەوانه خوێندنگە و نەخۆشخانە، پێویستیان بە بنیاتنانەوە و چاککردنەوەیە."\nبیست و هەشت گروپی کۆمەك کە لە عێراق کاردەکەن بەیاننامەیەکیان بڵاوکردەوە و داوای پاڵپشتیی نێودەوڵەتییان کرد بۆ هەوڵەکانی بنیاتنانەوە و تکایان لە دەسەڵاتداران کرد فشار لە مەدەنییەکان نەکەن بۆ گەڕانەوە.\nبەیاننامەیەك کە كۆمه‌ڵێك گروپ واژۆیان کردبوو، لەنێویاندا [رێکخراوی] نەرویجیی ئەنجومەنی ئاوارەکان و ئۆکسفام و رێکخراوی منداڵپارێزی جیهانی، رایگەیاند: "نەبوونی ئاسایشی بەردەوام؛ نەبوونی خزمەتگوزارییە سەرەتاییەکان؛ بڵاوبوونەوەی مەترسیی تەقەمەنی و زیانکەوتن بە ماڵەکان و دوكانوبازاڕ و ژێرخانی گشتی -- لەنێویاندا خوێندنگە ونەخۆشخانەکان -- هەموو ئه‌مانه دەبنە کۆسپ له‌بەردەم گەڕانەوەدا."\nبەیاننامەکە هەروەها هۆشداریشی دا دەربارەی ئەو عێراقیانەی هێشتا لەژێردەستی داعشدان، لەنێویاندا شارۆچکەکانی تەلەعفەر و حەویجە لە باکور، لەگەڵ چەند ناوچەیەك لە خۆرئاوای پارێزگای ئەنبار.\nئه‌و گروپە خێرخوازییانه رایانگەیاند: "بۆ هێرشه چاوەڕوانکراوه‌كا ن بۆسه‌ر حەویجە و تەلەعفەر و خۆرئاوای ئەنبار، کە بە خەمڵاندن هێشتا 150,000 مەدەنی له‌وێدا گیریانخواردووە، گرنگە لە وانەکانی شەڕەکانی رابردووەوە فێرببین." هه‌روه‌ها داوایانکرد سەلامەتی و کۆمەك پێگەیاندنیان بکرێتە یه‌كه‌م هه‌نگاوی پێشوه‌خت.\nیەکشەممە فەرەنسا و بەریتانیا و یەکێتی ئەوروپا پیرۆزباییان لە هێزەکانی عێراق کرد، یەکێتی ئەوروپا ستایشی [سەرکەوتنەکەی کرد] بەوەی "هەنگاوێکی یەکلاییکەرەوەیە لە هه‌ڵمه‌تی لەناوبردنی دەسەڵاتی تیرۆر لە چەند بەشێکی عێراقدا".


لەمەودوا ئینستەگرام ڕێگەدەدات پەخشە ڕاستەوخۆکانت پاشکەوت بکەیتە ناو مۆبایلەکەت. – کەی ئای تی ئێن\nئەپ و نەرمەکاڵا 20, ئازار 2017\nلەمەودوا ئینستەگرام ڕێگەدەدات پەخشە ڕاستەوخۆکانت پاشکەوت بکەیتە ناو مۆبایلەکەت.\nکاتێک ئینستەگرام لە کۆتایی ساڵی ڕابردوو پەخشی ڕاستەوخۆی بۆ تۆڕەکەی زیادکرد، لەگەڵ ڕاگەیاندنی تایبەتمەندییەک بوونی نەبوو ئەویش پاشەکەوتکردنی پەخشەکەبوو لەدوای کۆتایی پێهێنانی بەڵام خۆشبەختانە ئەمڕۆ بۆ ئەپەکەی زیادکرا.\nئەمە هەنگاوێکە کە پەخشی ڕاستەوخۆی ئینستەگرام دەخاتە هەمان ئاستی پەخشی ڕاستەوخۆی فەیسبووک و پێریسکۆپی تویتەر کە هەردووکیان ڕێگە بە بەکارهێنەران دەدەن بە پاشەکەوتکردنی پەخشە ڕاستەوخۆیەکەیان دوای کۆتایی پێهێنانی. کێڤن وەیڵ سەرۆکی بەشی بەرهەمەکان بەرگری لەلابردنی ئەم تایبەتمەندییە کرد لە سەرەتای ڕاگەیاندنی چونکە ئەوان پێیان وابووە کە ئەمە هەستێکی باشتر دەداتە بەکارهێنەران بەوەی ڤیدیۆکانیان تا هەتایە نامێنێتەوە لەسەر ئینستەگرام. تەنانەت کە ئێستاش ئەم تایبەتمەندییەیان زیادکردووە تەنها ڕێگەت پێ دەدەن پاشەکەوتی بکەیتە مۆبایلەکەت نەوەکو لەسەر ئینستەگرام پەخشەکە بمێنێتەوە و بەمەش ئەوان لەسەر هەمان بیرۆکەی خۆیان دەمێننەوە لەهەمبەر فەراهەمکردنی ژینگەیەکی ئارام بۆ بەکارهێنەرانیان لەکاتی پەخشی ڕاستەوخۆ.\nئەم تایبەتمەندییە لە ئەمڕۆوە بۆ بەکارهێنەران پاڵپێوەدەنرێت و بەردەست دەبێت کە وەشانەکەی ١٠.١٢ـیە و بۆ هەردوو سیستەمی ئەندرۆید و ئای ئۆ ئێس.\nتاگەکان ئای ئۆ ئێس ئەندرۆید ئینستەگرام


https://1baiser.com هه‌ر به‌رپرسێكى یه‌كێتیى هه‌شت ساڵ له حكومه‌تدا بێت ده‌گۆڕدرێت |\nHome سەرەکی هه‌ر به‌رپرسێكى یه‌كێتیى هه‌شت ساڵ له حكومه‌تدا بێت ده‌گۆڕدرێت\nچوار ساڵ بۆ به‌رپرسانی حزبی دانراوه\nیه‌كێتیى به درووستكردنى دوو لیژنه‌ى باڵا سه‌رقاڵى گۆڕانكارییه له پۆسته حكومى و حزبییه‌كانیدا، جگه له گۆڕینى به‌رپرسان ئه‌و پۆستانه‌یش پڕ ده‌كا‌تەوه كه ماوه‌یه‌كى زۆره خاڵین، یان به ده‌ست پارتییه‌وه‌ن و به پێى دوو پڕۆژه‌ش كه بۆ ئه‌و مه‌به‌سته ئاماده كراون هه‌ر به‌رپرسێك له حكومه‌تدا هه‌شت ساڵ پۆستێكى به ده‌سته‌وه بووبێت ده‌گۆڕدرێت و بۆ پۆسته‌كانى ناو حزبیش چوار ساڵ دیاری كراوه.\nمانگى ڕابردوو ژماره‌یه‌ك لە ئه‌ندامانى سه‌ركردایه‌تیى یه‌كێتیى یادداشتێكیان ئاڕاسته‌ى مه‌كته‌بى سیاسیى حزبه‌كه‌یان كرد بۆ گۆڕانكاری له له ئۆرگانه‌كانى یه‌كێتیى و گۆڕینى به‌رپرسانى حكومى و حزبی له‌سه‌ر پشكى ئه‌و حزبه، بۆ ئه‌و مه‌به‌سته‌ش دوو لیژنه پێك هێنران كه پێشنیار بۆ ئه‌و گۆڕانكارییانه به‌زر بكه‌نه‌وه.\nسه‌رچاوه‌یه‌كى به‌رپرسی یه‌كێتیى كه له‌به‌ر هه‌ستیارى پرسه‌كه نه‌یویست ناوى بڵاو بكرێته‌وه به ״ئاژانس״ی وت: ״لیژنه‌ى گۆڕانكاریى حزبی چه‌ند پێشنیارێكى ئاماده كردووه، له‌وانه هه‌ر به‌رپرسێك چوار ساڵ له پۆستێكى حزبیدا بێت؛ ده‌بێت بگۆڕدرێت و لیژنه‌كه ئه‌و كه‌سانه‌ش دیاری ده‌كات كه ماوه‌ى زیاتر له چوار ساڵه له پۆسته‌كانیاندان، دواتر ده‌كرێته پێشنیار بۆ مه‌كته‌بی سیاسى به مه‌به‌ستى بڕیاردان له‌سه‌رى و ئه‌و پۆستانه‌ش به‌و ئه‌ندام سه‌ركردایه‌تییانه پڕ ده‌كرێنەوه كه هیچ پۆستێكیان له‌ناو حزبدا به ده‌سته‌وه نییه״.\nهه‌ر به‌رپرسێك له‌و ماوەیه زیاتر له پۆستێكدا بوو كه لیژنه‌كه دیارى ده‌كات له پۆسته‌كه‌ى لا ده‌برێت و پۆستێكى ترى ده‌درێتێ.\nئه‌و سه‌رچاوه‌یه وتیشى: ״دواى ته‌واوكردنى قۆناغه‌كانى گۆڕانكارى له ئاستى مه‌ڵبه‌ند و مه‌كته‌به‌كاندا لیژنه‌كه ده‌توانێت دیراسه‌ى مه‌كته‌بى سیاسى بكات و پێشنیارى گۆڕانكاری بكات، بۆیه پێ ده‌چێت گۆڕانكارى له مه‌كته‌بى سیاسیدا بكرێت.״\nهاوكات ڕه‌هبه‌رى سه‌ید ئیبراهیم ئه‌ندامى سه‌ركردایه‌تیى یه‌كێتیى و ئه‌ندامى لیژنه‌ی پۆسته حكومییه‌كانى یه‌كێتیی به ״ئاژانس״ى وت: ״25 پۆستمان له‌ناو حكومه‌تى هه‌رێمدا به‌تاڵه و بڕیارى پڕكردنه‌وه‌ى دراوه و لیژنه‌كه‌شمان بڕیاری داوه هه‌ر به‌رپرسێكى یه‌كێتیى دوو خول (هه‌شت ساڵ) له پۆستێكى حكومیدا بووبێت ده‌گۆڕدرێت و ئه‌و پڕۆژه‌یه‌ش بۆ كۆمیته‌ى سه‌ركردایه‌تى به‌رز ده‌كه‌ینه‌وه بۆ بڕیادان له‌سه‌رى.״


دادگای فیدراڵی له‌باره‌ى یاساى هه‌ڵبژاردنه‌وه بڕیارده‌دات\nهەواڵ / عێراق :: 19/06/2018 :: 908 جار بینراوە\nوته‌بێژی دادگای فیدراڵی عێراق، ئاشكرایده‌كات "كۆبوونه‌وه‌ى ڕۆژی پێنجشه‌ممه‌ى دادگاى ناوبراو له‌باره‌ی (ناده‌ستووری) هه‌موای یاسای هه‌ڵبژاردنه‌كانی عێراقه‌وه ده‌بێت كه له لایه‌ن په‌رله‌مانه‌وه ئه‌نجامدراوه.\nئیاس ساموك، وته‌بێژی دادگای فیدراڵی عێراق له ڕاگه‌یەنراوێكیدا كه ئه‌مڕۆ 19ی حوزه‌یران بڵاویكردووه‌ته‌وه ئاماژه‌به‌وه‌ده‌كات، ڕۆژی پێنجشه‌ممه 21ی حوزه‌یران دادگای فیدراڵی عێراق له‌سه‌ر سكاڵای سه‌ركۆماری عێراق و كۆمسیۆنی باڵای سه‌ربه‌خۆی هه‌ڵبژاردنه‌كانی عێراق و پارتی دیموکراتی کوردستان له باره‌ی هه‌مواركردنه‌وه‌ی یاسای هه‌ڵبژاردنه‌كان له په‌رله‌مانی عێراقی كۆده‌بێته‌وه.\nله‌وباره‌یه‌وه زانا روستایی، ئه‌ندامی لیژنه‌ی یاسایی په‌رله‌مانى عێراق، به دواڕۆژی ڕاگه‌یاند "رۆژی پێنجشه‌ممه‌ی داهاتوو، دادگای فیدراڵی له‌و سكاڵایه ده‌كۆڵێته‌وه كه سه‌ركۆمار و كۆمسیۆنی باڵای سه‌ربه‌خۆی هه‌ڵبژاردنه‌كان و پارتی، له‌سه‌ر ناده‌ستووریبوونی هه‌مواری سێیه‌می یاسای هه‌ڵبژاردنه‌كان پێشكه‌شیان كردووه".\nئاماژه‌شی به‌وه‌كرد، دادگای فیدراڵی یان بڕیار ده‌دات ئه‌نجامی هه‌ڵبژارنه‌كان وه‌ك خۆی په‌سه‌ند بكات، یاخود بڕیاری هه‌ڵوه‌شاندنه‌وه‌ی هه‌مواری یاساكه ده‌رده‌كات.\nبه وته‌ی ناوبراو، له‌حاڵه‌تی په‌سه‌ندكردنی ئه‌نجامی هه‌ڵبژاردنه‌كان وه‌ك خۆی له‌لایه‌ن دادگای فیدراڵییه‌وه، لایه‌نه ناڕازییه‌كان هیچ ده‌سه‌ڵاتێكیان نابێت به‌رامبه‌ر بڕیاره‌كانی دادگا بوه‌ستنه‌وه.


نێچیرڤان بارزانی و شاندێكى سه‌ربازیى ئه‌مه‌ریكى گفتوگۆ لەبارەی شەڕی داعش دەکەن\nکۆدی هەواڵ: 5271\nڕێکەوتی بڵاوکردنەوە: 14:40 - 2022/03/01\nبەشی عێراق و هەرێمی کوردستان- سه‌رۆكى هه‌رێمى كوردستان، پێشوازیی له جەنەراڵ کیس فلپس، بەرپرسى باڵاى سەربازى و بەرپرسى نووسینگەى هاریکاریى ئەمنیى ئەمەریکى لە عێراق كرد.\nبەپێی هەواڵی کوردپرێس، له كۆبوونه‌وه‌یه‌كدا دوایین پێشهاته ئه‌منییه‌كانى عێراق و به‌ره‌نگاربوونه‌وه‌ى هه‌ڕه‌شه و مه‌ترسییه‌كانى داعش تاوتوێ كران و جه‌خت له گرنگیى هاریكارى و هه‌ماهه‌نگیى نێوان پێشمه‌رگه و سوپاى عێراق كرایه‌وه، به‌تایبه‌تیش له‌و ناوچانه‌ى بۆشاییى ئه‌منى تێدایه.\nله ته‌وه‌رێكى دیكه‌ى كۆبوونه‌وه‌كه‌دا باس له دوایین هه‌نگاوه‌كانى پرۆسه‌ى چاكسازى له وه‌زاره‌تى پێشمه‌رگه كرا و هه‌ردوولا هاوڕا بوون له‌سه‌ر گرنگیى یه‌كخستنه‌وه‌ى پێشمه‌رگه و به‌رده‌وامیى پشتگیریى ئه‌مه‌ریكایان بۆ پرۆسه‌كه و بۆ پێشكه‌شكردنى مه‌شق و ڕاهێنان به پێشمه‌رگه به پێویست زانى. هه‌ر له‌مباره‌یه‌وه شانده‌كه سوپاسى ڕۆڵى نێچیرڤان بارزانییان له پرۆسه‌ى چاكسازى و یه‌كخستنه‌وه‌ى پێشمه‌رگه‌دا كرد.\nشانده ئه‌مه‌ریكییه دووپاتى كرده‌وه كه به‌ره‌نگاربوونه‌وه و تێكشكاندنى داعش بۆ ئه‌مه‌ریكا كارى له‌پێشینه‌یه و له‌مپێناوه‌شدا له نزیكه‌وه له كاركردن له‌گه‌ڵ هاوبه‌شه‌كانى له عێراق و هه‌رێمى كوردستان و ناوچه‌كه به‌رده‌وام ده‌بێت، خۆشحاڵیى خۆیشیان به هاوكاریى پێشمه‌رگه و سوپاى عێراق ده‌ربڕى.\nپه‌یوه‌ندییه‌كانى هه‌ولێر ـ به‌غدا، مه‌ترسى و هه‌ڕه‌شه‌كانى داعش له سووریا و دۆخى كه‌مپى ئه‌لهۆل له سووریا، دوایین پێشهاته‌كانى دۆخى شه‌ڕ له ئۆكرانیا و چه‌ند پرسێكى دیكه‌ى جێى بایه‌خى هاوبه‌ش، ته‌وه‌رێكى دیكه‌ى كۆبوونه‌كه بوون.\nهرێمی کوردستانئەمریکانێچیرڤان بارزانیعێراقداعشسووریائۆکراینائەلهۆلکیس فلپس


گوڵاغا لە چاپ درا - Shenaw\nدەستپێک / بابەت / ئەدەب / گوڵاغا لە چاپ درا\nمزگێنی بۆ هاوڕێیان و خوێنەرانی هێژا\n.: گوڵاغا لە چاپ درا :.\nگوڵاغا به‌سه‌رهاتی راسته‌قینه و داستانی تێکۆشانی شوانێکی دلێر و بوێره که بۆ به‌رگری له شه‌ره‌ف و نامووسی خۆی و بنه‌ماڵه‌که‌ی دژ به خه‌یانه‌تی خانه‌کانی زێواری سارا که ده‌سنده‌خۆری حکومه‌تی ناوه‌ندی بوون راپه‌ڕیوه و له ئه‌نجامدا دوای چه‌ند ساڵ هه‌وڵ و هه‌ڵا له رێی ئاواتیدا سه‌ربه‌رزانه سه‌ری داناوه.\nکات بە فیڕۆ مەدە و پەلە بکە و بەدەستی بێنە\nهەرکەس خوازیارە ئەم پەڕتووکە بکڕێت با پەیوەندیمان پێوە بکات بە ژمارە تەلەفۆنی:\n+98 914 302 9981\nسەردەشت – شەقامی شەهید رەجایی – بەرامـبەر\nپـاساژی نـوور – فێـرگـەی زمـانـی کـوردی سـۆمـا\n9981 302 0914 – 9767 439 0444\nپێشوو تەنیاتر لە مانگ\nدواتر نەورۆزتان پیرۆز بێت


شەهێن محەمەد: داگیرکاری بەشێکە لە ڕەهەندەکانی توندوتیژی سەر ژنان - Aryen News\nكانونی یه‌كه‌م 8, 2021 كانونی یه‌كه‌م 8, 2021\nهاوسەرۆکی ئەنجومەنی هەرێمی سلێمانی تەڤگەری ئازادی کۆمەڵگای کوردستان، شەهێن محەمەد لە دیدارێکدا لەگەڵ ئاژانسی هەواڵی ژن، هێما بۆ ئەوە دەکات، داگیرکەران لەچوارچێوەی ئەقڵیەتی فاشیزم و توندوتیژەوە سەرچاوەدەگرێت، لەئێستادا سیستەمێکی توندوتیژی باڵادەست جیهان بەڕێوەدەبات و باشوری کوردستانیش بێ بەش نییە لەو سیستەمە، کۆمەڵگا بەگشتی و ژنان بەتایبەتی بەو فیکرە ئاڕاستە دەکرێن کە ئەقڵیەتی پیاوسالارییە.\nشەهێن محەمەد دەڵێت، توندوتیژی بەرامبەر ژنان بۆتە دیاردەیەکی ڕۆژانە و بەرفراوان چەندین شێوازی هەیە لە بەرامبەریشدا ژنان هەوڵ دەدەن بۆ ئازادی و ڕووبەڕووی سیستەمی پیاواسالاری، هەرچەندە لەگەڵ ئەو ژمارە زۆرەی ڕێکخراوەکانی ژنان بەڵام کەموکورتی بەدیدەکرێت و گرنگی بە پڕۆژەی چارەسەری نەدراوە کە ژنان لە ڕوی سیاسی، کۆمەڵایەتی و کلتوری ببنە وەڵام بۆ چارەسەریی.\nشەهێن محەمەد، ئاماژە بە داگیرکارییەکانی دەوڵەتی تورکیا دەکات و دەڵێت؛ داگیرکەران بە چەندین شێواز لە ڕێگای پەروەردە، میدیا و سیاسەتەوە توندوتیژی جەستەیی و دەرونی دژی ژنان ئەنجام دەدەن و لەوەوە بۆمان ڕوون دەبێتەوە داگیرکاری بەس بەچەک ناکرێت.\nشەهێن محەمەد هەروەها جەخت لە یەکڕیزی و بە ڕێکخستن بونی ژنان دژی داگیرکاری دەکاتەوە.


هاوپەیمانی فەتح: قەبارەی پارە دزراوەكان بۆ دەرەوەی عیراق مایەی شۆكە بۆ ڕای گشتی - هيوای کۆرد\nڕۆژێک پشووى فەرمى ڕاگەیەندرا 37 خوله‌ك ago\nپەڕلەمانتارێك: حكومەت لە بری دابەشكردنی مووچە سەرقاڵی لێدوانی كۆرۆنایە 43 خوله‌ك ago\nسلێمانی ؛قەدەغەكردنی نێرگەلەكێشان كەوتە بواری جێبەجێكردنەوە 48 خوله‌ك ago\nHome هەواڵ عێراق هاوپەیمانی فەتح: قەبارەی پارە دزراوەكان بۆ دەرەوەی عیراق مایەی شۆكە بۆ ڕای گشتی\nهاوپەیمانی فەتح: قەبارەی پارە دزراوەكان بۆ دەرەوەی عیراق مایەی شۆكە بۆ ڕای گشتی\non: كانونی دووه‌م 30, 2020 In: عێراق, هەواڵ\nهاوپەیمانی فەتح پێیوایە، ئەوەی لەلایەن ئەنجومەنی باڵای بنبڕكردنی گەندەڵی لەبارەی قەبارەی پارە دزراوەكانەوە ڕاگەیەندرا، مایەی شۆكە.\nفازڵ فەتلاوی، پەرلەمانتاری هاوپەیمانی فەتح، لە لێدوانێكی ڕۆژنامەوانیدا ڕایگەیاند:”ئەوەی لەلایەن ئەنجومەنی بنبڕكردنی گەندەڵییەوە ڕاگەیەندرا، سەبارەت بە قەبارەی پارە دزراوەكان بۆ دەرەوەی عیراق، مایەی شۆكە بۆ ڕای گشتی”.\nبە وتەی فەتلاوی”ئەو بڕە ترسناكە هاوتای هەموو بودجەكانی ساڵانی پێشووە، بۆیە پێویستە حكومەتێكی بەهێز پێكبهێنرێت بۆ ئاشكراكردنی گەندەڵكاران و لێپرسینەوە لێیان و گێڕانەوەی ئەو پارە زۆرە، كردنەوەی ئەو دۆسێیانەش بوونی هەندێك لە فراكسیۆنە گەورەكان كۆتایی پێدەهێنێت كە دژ بە پێكهێنانی حكومەتێكی بەهێزن”.\nدوێنێ چوار شەممە، ئەنجومەنی باڵای بنبڕكردنی گەندەڵی لە عیراق، بڕی پارە دزراوەكانی عیراقی ئاشكراكرد و مەزەندەی كرد، قەبارەی ئەو پارەیەی براوەتە دەرەوەی عیراق، هاوتای هەموو بودجەكانی وەبەرهێنانی ساڵانی ڕابردوو بێت كە لە دوای ساڵی 2003وە تائێستا پەسەندكراون.\nTags: ئەنجومەنی بنبڕكردنی گەندەڵیبودجەپارەفازڵ فەتلاویهاوپەیمانی فەتح\nسەرۆکی پەڕلەمانی کوردستان ڕاگەیەنراوێکی بڵاوکردەوە\nبیگەرد تاڵەبانی: پێویستە حكومەتی عیراق شایستە داراییەكانی جوتیارانمان خەرج بكات


کوردیپێدیا - گروپی کچانی گەرمیان\n☂ گروپی کچانی گەرمیان | پۆل: پارت و رێکخراوەکان | زمانی بابەت: 🏳 کوردیی ناوەڕاست\nگروپی کچانی گەرمیان\nگروپێکی تایبەتە بە هونەری کاری دەستی لەگەرمیان\nسێیەمین پێشانگای نمایشکردنی بەرهەمەکانیان بەناونیشانی (یارانی مێخەک) بۆ کاری دەستیی کردەوە.\nکاتژمێر 8ی شەوی ڕابردوو، لە شارۆچکەی کەلاری ناوەندی ئیدارەی گەرمیان، گروپی کچانی گەرمیان، سێیەمین پێشانگای خۆیان بەناونیشانی (یارانی مێخەک) بۆ کاری دەستی، لە یانەی ڕۆشنبیری کەلار کردەوە و پێشانگاکە تا درەنگانی شەو بەردەوامیی هەبوو.\n 📡 ماڵپەڕ | 🏳 کوردیی ناوەڕاست | ماڵپەڕی رۆژنیوز - 15-06-2017\n1. 👁 ئەفراح ئیبراهیم\n2. 👁 ئەمیرە عەزیز\n🚩 جۆری رێکخراو: 👪 کلتووری\n➕ ئەم بابەتە لەلایەن: (ئەڤین ئیبراهیم فەتاح)ەوە لە: Jun 15 2017 9:15PM تۆمارکراوە\n✍ ئەم بابەتە بۆ دواجار لەلایەن: (هاوڕێ باخەوان)ەوە لە: Jun 15 2017 9:34PM باشترکراوە\n👁 ئەم بابەتە 3,049 جار بینراوە\n📷 فایلی وێنە 1.0.1 271 KB Jun 15 2017 9:16PM ئەڤین ئیبراهیم فەتاح\n📊 ئامار بابەت 380,999\nپەڕتووک PDF 11,668\nفایلی پەیوەندیدار 49,165


پەرلەمانتارێکى کورد کاندیدکردنی فوئاد حسێن بۆ وەزارەتی دەرەوە بە کارەسات ناودەبات\nلە سلێمانی ڕێستۆرانتێك داخرا كە ’’بڕێكی زۆر پاشەڕۆی مشك و پشیلەی تێدابووە’’\nكەشناسیی هەرێم: بەفر لە زۆربەی ناوچەكان دەبارێت\n’15 پەرلەمانتاری کورد دەنگی پێ نادەن’\n2020.06.05 - 13:28\nئەندامێکی فراکسیۆنی ئایندە لە پەرلەمانی عێراق، هۆشداریدا بە پەرلەمانتارە عەرەبەکانی پەرلەمانی عێراق لەوەی ڕێگەنەدەن بە فوئاد حسێن پۆستی وەزارەتی دەرەوە عێراق وەربگرێت، دەشڵێت، ناوبراو عێراق بەدوژمنی هەرێمی کوردستان دەزانێت، بۆیە 15 پەرلەمانتاری کورد لە پەرلەمانی عێراق بڕیاریانداوە دەنگی پێ نەدەن.\nئەمڕۆ (هەینی، 5ی حوزەیرانی 2020) سەرکەوت شەمسەدین، ئەندامى پەرلەمانی عێراق لە فراکسیۆنی ئایندە دەربارەی کاندیدکردنی فوئاد حسێن لەلایەن پارتییەوە بۆ وەرگرتنی پۆستی وەزیری دەرەوەی عێراق کە بڕیارە پەرلەمانی عێراق سبەی (شەممە) بۆ تەواوکردنی کابینەکەی کازمی کۆببێتەوە، هاتە دەنگ و لە ڕاگەیاندراوێکدا وتی :" کاندیدکردنی فوئاد حسێن بۆ پۆستی دەرەوەی عێراق کارەساتە".\nوتیشی :"ناوبراو عێراق بە دوژمنی هەرێمی کوردستان دەزانێت، ڕێگەدان بەوەی کە ئەو کەسە وەزارەتی دەرەوەی عێراق وەربگرێت بەرپرسیارێتییەکەی دەکەوێتە ئەستۆی ئەو پەرلەمانتارانەی کە نوێنەڕایەتی ناوچەکانی ناوەڕاست و باشوری عێراق دەکەن".\nسەرکەوت شەمسەدین، ئاماژەى بەوە کردووە "ئەگەر لە حاڵەتێکدا لایەنە سیاسییەکان دەنگ بە فوئاد حسێن بدەن ئەوا دەبێت بەدڵنیاییەوە بزانین کە ڕێککەوتنێکی ژێربەژێر لە نێوانیاندا کراوە بەبێ ڕەچاوکردنی ڕەهەندە نیشتمانییەکان"\nپەرلەمانتارەکەی فراکسیۆنى ئایندە لە پەرلەمانی عێراق ئەوەشی خستەڕوو "فوئاد حسێن دووکەوتەی حیزبەکەی خۆیەتی و فەرمانەکانی پارتی دیموکراتی کوردستان جێبەجێدەکات وپێشتریش عێراقی بە دوژمنی هەرێمی کوردستان ناوبردووە".\nبەبڕوای سەرکەوت شەمسەدین "ڕادەستکردنی سیاسەتی دەرەوەی عێراق بە کەسێکی وەک فوئاد حسێن لەم دۆخە هەستیارەدا مەحاڵە و کارەساتە، چونکە ناوبراو بەتەواوەتی کۆتایی پێدەهێنێت".\nپەرلەمانتارەکەی فراکسیۆنی ئایندە لە پەرلەمانی عێراق، لە ڕاگەیەندراوەکەدا داوای کردووە "پۆستێکی سیادیی و هەستیار لەو شێوەیە دەبێت بدرێت بە کەسایەتییەکی کوردی بێلایەن کە دوربێت لە جێبەجێکردنی ئەجندایەکی تەمومژاوی تایبەت بەحزبێک".\nسەرکەوت شەمسەدین، لە کۆتایی ڕاگەیەندراوەکەیدا جەختیلەوەکردوەتەوە "کە لە دانیشتنی داهاتووی پەرلەماندا 15 پەرلەمانتاری کوردی ئۆپۆزسیۆن خۆیان یەکلایی کردوەتەوە کە بە هیچ شێوەیەک دەنگ بە فوئاد حسێن نادن بۆ ئەوەی پۆستی وەزارەتی دەرەوەی عێراق وەربگرێت".\nبڕیارە سبەی (شەممە) پەرلەمانی عێراق دانیشتنی خۆی سازبکات بۆ دەنگدان لەسەر تەواوکردنی کابینەکەی مستەفا کازمی، کە لە ئێستادا حەوت وەزارەتەی کابینەکەی بێ وەزیرن ولەلایەن کازمی وەزیرەکانی ترەوە بەوەکالەت بەڕێوەدەبڕین.\nپەرلەمانی عێراق لەسەرەتای مانگی ئایاری ڕابردوودا متمانەی بە 15 وەزیری کابینەکەی کازمی بەخشی، پێنح وەزارەتیش کە پێکهاتبوون لە وەزارەتەکانی "بازرگانی، ڕۆشنبیری،کشتوکاڵ، داد و کۆچ وکۆچبەران" کاندیدەکانی ڕەتکردووە و دوو وەزارەتیش کە پێکهاتبوون لەوەزارەتەکانی (دەرەوە و نەوت) بەبێ کاندید مانەوە ئەوەش بەهۆی ڕێکنەکەوتن لەسەرکاندیدەکانیان لەلایەن پێکهاتەکانی پڕۆسەی سیاسی عێراقەوە.\nپەرلەمانتارێکى یەکێتى رونکردنەوە لەسەر دروستکردنى هەژمارە بانکییەکەى فەرمانبەران دەدات\n2020.06.18 - 15:40\nپەرلەمانتارێکى عێراق تووشى کۆرۆنا بوو\n2020.06.14 - 23:27\nپەرلەمانتارێکى یەکێتى: وەختە دەگەینە ئەو بڕوایەى لەترسى خۆپیشاندان خەڵک کەرەنتینە دەکرێت\n2020.06.02 - 09:55\nپارتی: تورکیا و ئێران دژایەتییان لەگەڵ هەرێم نییە و هێرشی ئەوان لەدژی هێزە ئۆپۆزسیۆنە کوردییەکانە لە هەرێم\n2020.06.20 - 14:10\nناس کورد پێشنیازى تەندروستى سلێمانى بۆ راگەیاندنى قەدەغەى هاتوچۆ ئاشکرادەکات\n2020.06.20 - 11:03\nوتەبێژى هەپەگە وردەکارى شەڕى هەفتەنین و بەرگرى گەریلا بۆ ناس کورد ئاشکرادەکات\n2020.06.19 - 22:48\nفەرماندەیەکى حدکا بۆ ناس کورد: ئێران هێزێکی زۆری هێناوەتە سەر سنور\n2020.06.19 - 21:33\n2022.01.25 - 17:51


مامۆستایەک ماڵەکەی دەکاتە قوتابخانە بۆ قوتابیانی ھەژار و کەمدەرامەت\n: 2019/مارس/3 شه‌م\n: 248 جار خوێنراوه‌ته‌وه\nمامۆستایەکی خۆبەخش لە شاری کەرکووک ماڵەکەی خۆی بۆ قوتابییانی هەژار و کەمدەرامەت کردووەتە قوتابخانە و دەڵێ “منداڵەکان هەژارن و توانای گرتنی مامۆستای تایبەتیان نییە”.\nسامان کاکەیی مامۆستایەکی خۆبەخشە، ماڵی لەگەڕەکێکی هەژارنشینی شاری کەرکووکە، رۆژانە لەگەڵ سێ مامۆستای هاوڕێی بێبەرامبەر وانە بە 60 قوتابی دەڵێنەوە، قوتابییەکانیش لە پۆلی نۆی بنەڕەتی و 12ـی ئامادەیین.\nسامان کاکەیی خاوەنی پڕۆژەکە بە تۆڕی میدیایی رووداوی گوت “قوتابخانەی حکومی پۆلێکی چوار بە پێنج نزیکەی 45 بۆ 50 قوتابی تێدایە، زۆر زەحمەتە قوتابییان فێرببن و تێبگەن. ئەم مناڵانەش دایک و باوکیان نەخوێندەوارن، توانای ئەوەیان نییە بیان نێرن بۆ وانەی تایبەت و قوتابخانەی ئەهلی”.\nمحەممەد عەلی، مامۆستای خۆبەخش و هاوڕێی سامان کاکەییە دەڵێ “ئێمە چوار مامۆستاین و خەڵکی کەرکووکین کاک سامان پڕۆژەیەکی بۆ باسکردین کە قوتابخانەیەک بکەینەوە و وانە بەو منداڵە هەژارانە بڵێینەوە، حەزمان کرد خزمەتێ بەمنداڵی خۆمان بگەیەنین، نەخوێندەواری و نەزانین نەهێڵین، چونکە سەرەتای هەموو کێشەیەک نەزانینە”.\n60 قوتابی دابەش بوونەتە سەر سێ پۆلی ماڵەکەدا و لەهەر وانەیەک خراپبن بایەخی زیاتر بەو وانەیە دەدەن.\nقوتابییەکی بەشدار لە قوتابخانەکەی مامۆستا سامان باس لەوە دەکات “ئاوارەی بێجیم هاتووم بۆ ئەم خولە، زۆر باشە سوپاسیان دەکەم کە هاوکارمانن، وانەی بیرکاری زۆرە، بەئاسانی تێناگەیشتم ئێستا باشتر دەزانم لەرابردوو”.\nخاوەنی ئەو پڕۆژەیە چاوەڕوانی پاداشت لەحکومەت ناکات تەنیا چاوی لەوەیە هاوکاری بکرێ لەفراوانکردنی شوێنەکەی و لەپشووی هاوینیش بەنیازە خولی تایبەت و بێبەرامبەر بۆ فێرکردنی ئەو کەسانە بکاتەوە کە لەخوێندن دابڕاون.\nوڵامی کۆنتڕۆڵ تاقیکردنەوەی وزاری خولی دووەم پۆلی12 وانەی کیمیا\nبریارێک لە وەزارەتی ناوخۆوە ھەر پۆلیس وکارمەندیکی ئاسایش بروانامەی بەکالۆریۆسی ھەبێت دەبێتە ملازم بەڵام دەبێت خولی پێگەیاندنی ئەفسەر ببینێت .\nبریارێک لە وەزارەتی ناوخۆوە ھەر پۆلیس وکارمەندیکی ئاسایش بروانامەی بەکالۆریۆسی ھەبێت دەبێتە ملازم بەڵام دەبێت خولی پێگەیاندنی ئەفسەر ببینێت\nمژدەیەکی خۆش لە مامۆستا کەیفی عزیز بۆ سەرجەم ئەم قوتابیانەی وانەی ئینگلیزیان بۆ خولی دووەم ماوە\nمژدەیەکی خۆش لە مامۆستا کەیفی عزیز بۆ سەرجەم ئەم قوتابیانەی وانەی ئینگلیزیان بۆ خولی دووەم ماوە ھاوشێوەی خولی یەکەم سەدان قوتابیمان دەرچوواند-دووبارە تاقیکردنەوەیەکی تر دەکەین-تایبەت بۆ خولی دووەم سەرجەم قوتابیانی کوردستان ئاگادار دەکەینەوە بەھۆی ئەوەی زۆرترین قوتابی لە وانەی ئینگلیزی کەوتوون مامۆستا کەیفی عزیز گەورە مامۆستای ئینگلیزی و گینگسی ئینگلیزی ڕۆژی شەممە تاقیکردنەوەیەکی سەرتاسەری دەکات لەسەر شێوازی وزاری بێ بەرامبەر بەسەرجەم قوتابیان دەکات کاتی تاقیکردنەوە/11:00 ی سەرلەبەیانی شوێن/سەنتەری پۆلی12 ناونیشان/ھەولێر شەقامی 40 مەتری ناوەڕاستی ترافیک لایتی باداوا نزیک لەنگە\nمەرجەكانی كۆلێژی پۆلیس ڕاگەێندرا\nكۆلێژی پۆلیسی عیراق دامەزراندن بۆ دەرچوانی ئامادەیی رادەگەیەنێت، SNNیش مەرجەكانی دامەزراندن لەو كۆلێژە ئاشكرادەكات و پەرلەمانتارێكی كوردیش لەئەنجومەنی نوێنەرانی عیراق رایدەگەیەنێت”دامەزراندنەكە كوردیش دەگرێتەوە”. ناسر یونس پەرلەمانتاری پارتی لەئەنجومەنی نوێنەرانی عیراق بەSNNی راگەیاند،كۆلێژی پۆلیسی عیراق دامەزراندنی بۆ دەرچوانی ئامادەیی بەشێوەی گرێبەست راگەیاندوە و كوردیش دەگرێتەوە، دەتوانن لەو كۆلێژە فۆڕم وەربگرن، بەگویًَرەی ئەو مەرجانەی راگەیەنراوە. بەگوێرەی زانیارییەكان، لەمەرجەكانی ئەو كۆلێژەدا هاتووە، دەبێت خەڵكی عیراق بێت و رەگەزنامەی عیراقی هەبێت، هەروەها دەبێت خاوەنی بڕوانامەی ئامادەیی لەیەكێك لەم بەشانە(زانستی، وێژەیی ، بازرگانی و پیشەسازی) بێت. لەمەرجەكاندا هاتووە، دامەزراندنەكە هەردو رەگەزی نێر و مێ دەگرێتەوە، بەومەرجەی تەمەنی لە17 ساڵ كەمتر و لە22 ساڵ زیاتر نەبێت، باڵایی لە 168سانتیمەتر كەمتر نەبێت، لەلیژنەی پزیشكی و توانایی جەستەیی دەرچێت، كۆ نمرەی وەرگیرانی بۆ زانستی و وێژەیی و پیشەیی و بازرگانی لە 75 كەمتر نەبێت. لەزانیاریەكاندا ئەوەشخراوەتەڕوو، خوازیاران بۆ پڕكردنەوەی فۆڕم و زانیاری زیاتر دەتوانن تا 27ی ئەم مانگە فۆڕمەكە لە سایتی فەرمی وەزارەتی ناوخۆی عیراق وەربگرن و لەوێوە پڕی بكەنەوە.\nسه‌ردانی ئه‌مڕۆ: 1,003\nسه‌ردانی ئه‌م هه‌فته‌یه: 30,202\nهه‌موو سه‌ردانه‌كان: 16,289,436


NRT TV | جیهان | تورکیا هەوڵی بە تورککردنی رۆژئاوای کوردستان دەدات\nهاوسەرۆکی ئەنجومەنی جێبەجێکاری لە شاری مەنبجی سوریا رایگەیاند، تورکیا سیاسەتی بە تورککردن دەگرێتەبەر و خەڵک ناچاردەکات لیرەی تورکی بەکار بهێنن و پرۆگرامی تورکی بخوێنن.\nئەمڕۆ هەینی، محەمەد خێر شێخۆ هاوسەرۆکی ئەنجومەنی جێبەجێکاری لە شاری مەنبج و دەوروبەری رایگەیاند، "تورکیا بەکارهێنانی لیرەی تورکی لەجیاتی لیرەی سوری لەو ناوچانەدا دەسەپێنێت کە لەژێر دەسەڵاتی خۆیدان، لەگەڵ ئەوەی ئاڵای تورکیاشی لەو ناوچانەدا هەڵکردووە".\nراشیگەیاند، "ئەو پرۆگرامەی لە تورکیا دەخوێندرێت هێناویەتی بۆ قوتابخانەکان وسەپاندویەتی بەسەر خەڵکدا".\nدەشڵێت، "ئەم هەنگاوانە ئەوەمان بەبیردەهێنێتەوە کە تورکیا بەنیازە ناوچەی ئەسکەندرونەی پێشوو بگەڕێنێتەوە، هەنگاو بە هەنگاو سیاسەتی بە تورککردن پیادە دەکات تا لە کۆتاییدا لەبیردەکرێت ئەمە خاکی سوریا بووە".\nباسی لەوەشکرد، ئەم هەنگاوانەی تورکیا هاوشێوەی ئەو هەنگاوانەن کە پێشتر فەڕەنسا لەسەردەمی ئینتیدابدا (ئەو کاتەی فەڕەنسا حوکمی سوریای دەکرد) پەیڕەوی کرد لە هەڵکردنی ئاڵا و سەپاندنی خوێندن و پارەی وڵاتەکەی لە سوریادا.


نێچیرڤان بارزانی وێستگەیەکی گەورەی کارەبای لە پارێزگای سلێمانی کردەوە\n2018-07-29 [08:00 AM]\nسەرۆکوەزیرانی ھەرێمی کوردستان، وێستگەیەکی گەورەی کارەبای لە پارێزگای سلێمانی کردەوە کە وێستگەیەکی ٤٠٠ کەی ڤی -یە و لۆد لەسەر کارەبای ھەرێمی کوردستان کەمدەکاتەوە.\nنێچیرڤان بارزانی، سەرۆکوەزیرانی ھەرێمی کوردستان لە رێوڕەسمی کردنەوەی وێستگەکەدا رایگەیاند: "ئەم پڕۆژەیە لە بازیان سوودی بۆ ھەموو کوردستان دەبێت، بەڵام بە تایبەتی سوودی بۆ ئەم ناوچەیە دەبێت کە پڕۆژەی پیشەسازی زۆری لێیە".\nنێچیرڤان بارزانی لەبارەی پڕۆژەکەوە رایگەیاند: "ئەم پرۆژەیە (وێستگەی ٤٠٠ کەی ڤی دابەشکردنی کارەبا) بەشێکە لە تۆڕێکی فراوانی ستراتیژی لە کەرتی کارەبا، کە حکومەت پێشتر پلانی بۆ داناوە، بەڵام بەھۆی شەڕی داعشەوە دواکەوت".\nسەرۆکوەزیرانی ھەرێمی کوردستان رایگەیاند: "دەزانین لە کەرتی کارەبا، کێشەیەکی جیدی ھەیە، حکومەتی ھەرێمی کوردستان خەرجییەکی زۆری لە کەرتی کارەبا کردووە و، کەرتی تایبەتی ھانداوە وەبەرھێنان لەو کەرتەدا بکەن".\nنێچیرڤان بارزانی گوتی: "لە بواری کارەبادا ھەڵنانی ھەنگاوی گەورە و بچووکمان پویستە و، ئەو پرۆژەیەش (وێستگەی ٤٠٠ کەی ڤی دابەشکردنی کارەبا) بەشێکە لەو ھەنگاوانە".\nلەبارەی دانانی سیستەمی زیرەک بۆ کارەبای ھەرێمی کوردستان، نێچیرڤان بارزانی گوتی: "حکومەت سیستەمی پێوەری زیرەک جێبەجێ دەکات کە رۆڵێکی گەورەی دەبێت لە زیادبوونی کاژێرەکانی پێدانی کارەبا و رێگریی دەکات لە بەھەدەردانی کارەبا".\nپڕۆژەکە لە بازیان کراوەتەوە، نێچیرڤان بارزانی لەبارەوە گوتی: "بازیان و خەڵکی ناوچەکە و دەوروبەری شایستەی کار و خزمەتی زیاترن و حکومەت لە خزمەتکردنیان بەردەوام دەبێت، بەیەک چاو ھەموو ناوچەکان دەبینێت و خزمەتگوزاری پێشکەش دەکات".


کێ؟ دۆڕاوى شەڕى نێوان هاوسەرۆکانە.. شاخەوان سەنگاوى – Dengekan\nbyDenegkan\tJuly 25, 2021\tGeneral\nیەکێتى ئەو پارتەى نێو گۆڕەپانى سیاسى کوردستانە، کە هەر لە سەرەتایى دروست بوونیەوە هەتا ڕۆژگارى ئەمڕۆیى لە دەیان ویسگەى ژیانى سیاسى خۆیدا، توشى پێکدانى جەمسەرەکان (باڵەکان)ى هەڕەمى دەسڵاتى خۆیى بۆتەوە. کە هەندێ جاریش هۆکارێک بووە بۆ هەڵگیرسانى شەڕ لە نێوان هەمان ئەندامان و لایەنگرانى پارتەکە. ئیدى چە لە زەمەنى شاخ یان شارا بێت. کە هۆکارێکیش بووە بۆ پاکتاوکردنى دۆستەکانى دوێنێ و دوژمنەکانى ئەمڕۆ.\nکەواتە یەکێتى و مێژووى یەکێتى ڕاهاتووە لە گەڵ پێکادانى نێوان جەمسەرەکان (باڵەکان) هەر بۆیە یەکێتى بەوەها پێکدانێکى ٨ تەمووز ئاسا بە مەعناى ووشە ناکەوێت. بەڵام لە هەمان کاتدا تووشى خوێنبەربوونى داخلى دەبێت واتا تووشى داخورانى پەیکەرى ڕێکخراوەیى دەبێتەوە. هەروەکو بینیمان لە ئەنجامى جیا بوونەوەى بزوتنەوەى گۆڕان لە ٢٠٠٩ دا تووشى چى داخورانێک بۆیەوە کە هەتا ڕؤژگارى ئەمرۆش نەیتوانیەوە ئەو داخورانە ساڕێژبکات چ جاى ئەم ڕووداوانەى مانگى تەموز.\nهەر بۆیە دەپرسم ئەگەر رووداوەکانى هەشتى تەمووز و ڕۆژانى دوایى ریمود کۆنترۆڵەکەى لە گیرفانەى هاوسەرۆکى یەکێتیدا بوو بێت، کەواتە هاوسەرۆک ڕەچاوى کاتى و شوێنى گونجاوى نەکردووە. چونکە هەموومان دەزانین کوردستان و عێراق لە بەردەم هەڵبژاردنێکى چارەنوس سازدایە تێکرایى پارتەکان چە عێراقى یا کوردستان شەڕى بەدەست هێنان دەنگ دەکەن، نەک وەک هاوسەرۆکانى یەکێتى شەڕى ناشرینکردنى یەکترى و هەڵوەراندنى دەنگەکانى یەکێتى بکەن. کە ئەم دەنگانەش ئەگەر بەشێوەیەکى ڕاستەوخۆش نەبێت هۆکارێکە بۆ بەرزکردنەوەى باڵانسى دەنگى نەیارەکانى. کەواتە لە ئەنجامى ڕەچاونەکردنى کات و شوێنى گونجاو بۆ تەقاندنەوەى بۆمبە تەوقیتکراوەکەى نێوان هاوسەرۆکان زەرەرمەندى یەکەمى ڕووداوەکانى ٨ى تەمووز خودى یەکێتى نیشتمانى کوردستانە.\nبە دیوێکى دیکەدا ئەگەر ریمود کۆنترۆڵى رووداوەکانى رۆژى ٨ تەمووز و ڕۆژانى دواى لە دەرەوەى گیرفانى هاوسەرۆکانى یەکێتى دا بووبێت، کە هەروەکو هاوسەرۆکى یەکێتى لاهور شێخ جەنگى ئاماژەى پێدەکات، وە سەری ڕەش بە پەنجە پیانەرى ریمود کۆنترۆڵەکە دادەنێت. کەواتە ئەوە دەرخەرى ئە ڕاستیەیە کە پارتى وەکو تاکە پارت لە کوردستاندا هەمیشە لە کارەکانیدا ڕەچاوى کات وشوێنى گونجاو دەکات بۆ تەقانەوەى بۆمبە تەوقیتکراوەکان. بەتایبەتى تر لەم کارەیدا کە توانی چەندین نیشانە بپێکێت بە یەک تیر. چونکە لە دواى ڕێکەوتنامەى ستراتیجى نێوان پارتى و یەکێتى بۆ هیچ هەڵبژاردنێک، یەکێتى جگە لە پارتى نەیتوانیووە هاوپەیمانێتى ببەستێت لە گەڵ هیچ کەس و لایەنێکدا کەچى لە دواى کۆنگرەیى ٤ یەکێتیەوە ویستیان ئەم ڕێچکەیە بشکێنن و جیا لە پارتى حزبى تریش هەبێت هاوپەیمانێتى لە گەڵدا ببەستن، هەر وەکو بینیمان بە ڕابەرایەتى لاهور شیخ جەنگى هاوپەیمانێتى نێوان بزوتنەوەى گۆڕان و یەکێتى ڕاگەیەنرا کە ئەمە پێچەوانەى ویستى پارتى دیموکراتى کوردستان بوو. هەر بۆیە تەقاندنەوەى بۆمبەکە کاتى گونجاو بوو بۆ پارتیەکان. وە جگە لە مەش هەندێ هێلى سورى سەرکردایەتى پارتى هەبوو کە لە لایەن لاهور شێخ جەنگى وە دەبەزێنران، کە بە مێژووى سەرکردایەتى یەکێتى نەیتوانیووە خۆى لە قەرەى ئەو هێڵانە بدات نەخوازەاللە بیبەزێنیت. کەواتە لە مشدا زەرەرمەندى یەکەم لە ڕووداوەکانى ٨ تەمووز و ڕۆژانى دوایى خودى یەکێتى نیشتمان کوردستانە.\nPrevious 35 فیلم لە یەمین فێستیڤاڵی فیلمی کوردی “مۆسکۆ” لە ڕووسیا نمایش دەکرێن.. مه‌نسوور جیهانی\nNext کێشەکانی لاهور و باڤڵ!.. عوسمانی حاجی مارف\nکاریلە …. ن. ریزان فەتاح\nمـاف یـان ئـەرك! … سروە ساڵەیی\nماراسۆنێکی نەبڕاوەیە ژیان … حەمەی شانۆ\nکاتێ کە ماڵە گەورەکە ماڵی هەموومان بوو …. چرۆ زەند


“مەترسیی داگیرکاریی لەسەر باشوری کوردستان لە پارچەکانیتر زیاترە” – کوردی – RojNews.News\n15/09/2020 - 7:35:22 am\nدەربارەی هەڵمەت و پەیامەکانی کەجەکە بۆ یەکڕیزی کورد و هۆشداریدان لە خیانەت و داگیرکاریی دەوڵەتی تورک، چاودێرێکی سیایی باس لە مەترسییەکانی سەرکوردستان دەکات و پێیوایە مەترسیداترین مەترسییەکان لەسەر باشوری کوردستان، هەروەها پەیامەکەی کەجەکە بە گرنگ دەزانێت و داوای یەکڕیزیی لە هەموو لایەنە سیاسییەکان دەکات.\n١٠ی ئەم مانگە، کۆما جڤاکێن کوردستان- کەجەکە هەڵمەتێکی دژی داگیرکارییەکانی دەوڵەتی تورک لە باشوری کوردستان بە دروشمی “گۆشەگیری، فاشیزم و داگیرکاری بەسە، کاتی ئازادییە” لە هەرچوار پارچەی کوردستان و ئەوروپا ڕاگەیاند، تێیدا ئەوەی داوا لە باشوری کوردستان کراوە، پێکهێنانی یەکێتییە لەگەڵ هەڵمەتی پارچەکانی دیکەی کوردستان، هەروەها هەموو هەوڵێک بۆ ڕووبەڕووبوونەوەی داگیرکارییەکان و دورکەوتنە لە خیانەت.\nهیوا سەید سەلیم چاودێری سیاسیی لە شاری هەولێر لەم بارەیەوە بۆ ڕۆژنیوز دەدوێت و خوێندنەوە بۆ هەڵمەتەکەی کەجەکە دەکات و بۆچوونی خۆی دەخاتەڕوو.\nهیوا سەید سەلیم دەڵێت، کەجەکە لەسەر دوو خاڵ دەوەستێت، یەكێکان هەڵوێست وەرگرتنە دژ بە داگیركاری، دووەمیان دژ بە فاشیەت، “بە ڕاستی هەردووكیان هەست دەكرێت مەترسێكی گەورەن نەك لەسەر باشور، بەڵكو لەسەر تەواوی پارچەكانی كوردستان، ئەو ئاراستەی ئێستا ئەردۆغان كاری لەسەر دەكات لە ناوخۆی توركیای كردووەتە زیندان، ئەمەش ئاراستەیەكە بە هەمان ئاراستەی فاشیەت و نازییەتی سەدەی رابردوو، لەسەر پرسی داگیركاریش ئەوەی هەستی پێدەكرێت بەڕاستی ئەوە بیركردنەوەی عوسمانییە، لە پەلاماردان لە هەموو جیهان، لە ڕۆژئاوای عەرەبیەوە لە لیبیا بگرە تا دەریای ناوەڕاست و سوریا و باشوری كوردستان.\nئەو چاودێرە باس لەوە دەکات، کە ئەو مەترسییانەی لەسەر کوردستان هەیە لەلایەن داگیرکەرانەوە، بۆ باشور لە هەمووان زیاترە مەترسییەکەی، لەسەر هۆکارەکەشی دەڵێت: چونكە دەزانین لە دوای ١٩٩٢ـەوەوە توركیا تەماحی بڕیوەتە خاكی ئێرە و دەیەوێت ئەوەی لە جەنگی جیهانی یەكەم لەدەستی داوە ئێستا بەدەستیبێنێتەوە، بەتایبەتی قسە لەسەر ویلایەتی موسڵ دەكات، كە ‘كوردستان بەشێكە لە ویلایەتی موسڵ’ قسە لەسەر ئەوە دەكات گێرانەوەی ئەو ناوچانە بۆ سەر نەخشە گەورەكە، نەخشە گەورەكەی سەردەمی عوسمانی، بۆیە بەراستی دەبێت ئێمە بەر لە پارچەكانیتری كوردستان لەبەر ئەوەی ئێمە زیاتر لە بەرچاوین بۆ ئەوەی بە ئامانج بگیرێین، كە هەروەختێك توركیا بیەوێت خاكمان داگیر بكات سیادە و سەروەری هەرێم پێشێل بكات، دەبێت بەرا،بەر بەو نیازانی هەڵوێستی خۆمان هەبێت .\nکە پیلانەکان بەو شێوەیە مەترسیدارن بەرامبەر باشوری کوردستان، دەبێت کورد چی بکات؟، لەم بارەیەوە هیوا سەید سەلیم دەڵێت: دۆخەکە وادەخوازێ لە سەرجەم لایەنە سیاسییەكان كە بەڕاستی لە دەوری پەیامێكی سیاسی و هەڵوێستێكی یەكگرتوویی كۆببنەوە بۆ ئەوەی تێبگەن كە مەترسییەكان مەترسی جدین.


سەرۆکی حکومەتی هەرێمی کوردستان پێشوازی لە وەزیری دەرەوەی رووسیا دەکات\nSource: KRG-DFR DFR publication date: MON, 7 OCT 2019 21:27\nهەولێر، هەرێمی کوردستان، عێراق (GOV.KRD) - ئێوارەی ئەمڕۆ دووشەممە ٢٠١٩/١٠/٧ مەسرور بارزانی سەرۆکی حکومەتی هەرێمی کوردستان پێشوازی لە شاندێکی باڵای رووسی بە سەرۆکایەتی سێرجی لاڤرۆڤ وەزیری دەرەوەی رووسیا کرد.\nلە کۆبوونەوەیەکدا کە قوباد تاڵەبانی جێگری سەرۆک وەزیران ئامادەبوو، وەزیری دەرەوەی رووسیا دووبارە پیرۆزبایی دەستبەکاربوونی کابینەی نۆیەمی حکومەتی هەرێمی کوردستان کرد و ئاماژەی بە پەیوەندی مێژوویی نێوان گەلی کورد و رووسیا و مانەوەی سەرکردەی مێژوویی کورد مەلا مستەفا بارزانی کرد لە رووسیا.\nلە کۆبوونەکەدا جەخت لە سەر پەرەپێدانی پەیوەندییەکانی هەرێمی کوردستان و رووسیا کرایەوە و سەرۆکی حکومەتی هەرێمی کورستان ئاماژەی بەوەدا کە پێشوازی لە بەهێزبوونی پەیوەندییە ئابوورییەکانمان لەگەڵ رووسیادا دەکەین، لەمبارەیەوە وەزیری دەرەوەی رووسیا ستایشی سەقامگیریی دۆخی ئاسایشی هەرێمی کوردستانی کرد و ئامادەیی وەبەرهێنەرانی وڵاتەکەشی دەربڕی بۆ سەرمایەگوزاریکردن لە هەرێمی کوردستان. هەروەها پشتگیریشی لە هەبوونی گەشتی راستەوخۆ لە نێوان هەولێر و مۆسکۆ کرد.\nلە تەوەرێکی کۆبوونەوەکەدا باس لە جموجۆڵ و هەڕەشەکانی داعش کرا لە چەند ناوچەیەکی عیراق و سوریا. هەردوولا هاوڕابوون کە داعش هێشتاش مایەی هەڕەشەیە لەو ناوچانە. لاڤرۆڤ ستایشی رۆڵی گرنگی پێشمەرگە و کوردی کرد لە عێراق و سوریا لە شەڕی دژ بە تیرۆریستانی داعش و ئامادەیی رووسیاشی دەربڕی بۆ هەر هاوکارییەک کە لە مبارەیەوە پێویست بێت.\nهەروەها لە کۆبوونەوەدا گفتوگۆ دەربارەی بارودۆخی سوریا کرا .ئاماژە بەوە درا کە گرژبوونی زیاتری دۆخەکە زیانێکی زۆر بە خەڵکی ناوچەکە دەگەیەنێت. هەردوولا هاوڕابوون کە کورد رۆڵی خۆی لە داهاتووی سوریادا هەبێت.\nسەرۆکی حکومەتی هەرێمی کوردستان تیشکی خستە سەر گفتوگۆکانی نێوان هەرێمی کوردستان وحکومەتی فیدراڵی و ئاماژەی بەوەدا کە گفتوگۆکان بە ئامانجی گەیشتن بە رێککەوتن بەردەوامن. وەزیری دەرەوەی رووسیا پشتگیریی وڵاتەکەی بۆ گفتوگۆکانی نێوان هەردوولا دەربڕی.


Clash of ClansSupercellStrategy 13.675.6 APK Download - Android cats. ئاپەکان\nAPK Downloader ئاپەکان cats. Clash of ClansSupercellStrategy 13.675.6\nئاپ Clash of ClansSupercellStrategy 13.675.6\nمێژوی فایلی ئاپ Clash of ClansSupercellStrategy\n13.675.6 (1293) - دواین وەشان\nرۆژی بڵاوکردنەوە: 2020 /12/12\nقەبارەی فایل: 150.4 MB\ncloud_download ئاپ Clash of ClansSupercellStrategy 13.675.6 (150.4 MB)


تورکیا 22 خوێندکار لەسەر عەفرین دادگایی دەکات\nی مانگی شه‌ش ٠٦, ٢٠١٨\n22 خوێندکاری زانکۆیەکی ئستەنبوڵ کە ناڕەزایـیان دەربڕیبوو لە دژی لەشکرکێشی تورکیا بۆ سەر عەفرین، ئەمڕۆ چوارشەممە دادگایی کران بە تۆمەتی پـڕوپاگەندە بۆ تێرۆرزم.\nچواردە لەو خوێندکارانە خراونەتە زیندانەوە لەوەتای لە 19 ی مانگی سـێـیەوە لە دوای ناڕەزایەتیـیەکەیان لە ناو زانکۆی بۆغازیچی دەسـتگیرکران.\nناڕەزایـیەکە لەوەوە دەسـتیپـێکردبوو کاتێک ژمارەیەک خوێندکار لە ناو زانکۆکە نوقڵ و شیرینیان دابەشکردبوو بەبۆنەی هێرشی وڵاتەکەیان بۆ سەر عەفرین. لە بەرامبەردا ژمارەیەک خوێندکاری دیکە بێزاری خۆیان دەربڕیبوو و دروشمێکیان بەرزکردبووەوە کە لەسەری نووسرابوو"شیرینی چی بۆ داگیرکاری و کوشتنکاری."\nپاشان پـێکدادان ڕوویدابوو و پـۆلیس هاتبووە ناو زانکۆکە و ژمارەیەکی لە خوێندکارەکان دەسـتگیرکرد. چەند ڕۆژێک پاش ڕووداوەکە ڕەجەب تەیب ئەردۆغان سەرۆکی تورکیا ئەو خوێندکارانەی بە تێرۆرست ناودێرکرد و گوتی دەبێت لە زانکۆ دەربکرێن.\nداواکاری گشتی تورکیا خوێندکارەکان تاوانباردەکات بەوەی هەوڵی شێواندنی ناوبانگی لەشکر و دەوڵەتیان داوە و پـڕۆپاگەندەیان بۆ پارتی کرێکارانی کوردستان (پەکەکە) کردووە.\nبەڵام شوکران یارەن تونجەر کە یەکێکە لە خوێندکارە دەسـتگیرکراوەکان، ئەمڕۆ بە دادگاکەی گوت " نە توندوتیژیم کردووە و نە پـڕوپاگەندەم بۆ پەکەکە کردووە، گوتوومە با شان بە شان بین لە دژی فاشیزم، نەخێر بۆ شەڕ بەڵێ بۆ ئاشتی."\nدۆغوش‌جان ئایدن ئایگیون پارێزەری خوێندکارەکان بە ئاژانسی دەنگ‌وباسی فڕانس پـرێسی گوت ئەگەربێت و تۆمەتی پـڕوپاگەندە بۆ پەکەکەیان بەسەردا ساغبکرێتەوە، ئەوا شیانی هەیە سزای زیندانی هەتا 5 ساڵ بدرێن.\nهاوکات دەیان کەس لە بەردەم بینای دادگاکە گردبوونەوە و چەند دروشمیان بەرزکردەوە، لەوانە"ئازادی بۆ بۆغازیچی" مافی فێربوون نابێت قەدەغەبکرێت."\nجێی ئاماژەیە دەسەڵاتدارانی تورکیا لە میانەی هێرشی سەر عەفرین بە سەدان کەسیان دەسـتگیرکرد بە تۆمەتی پـڕوپاگەندە بۆ تێرۆرزم.


نووچە نێت | ڕاستگۆیی بێ لایەنی| ماڵپه‌ڕێكى عێراق: ره‌وتى سه‌در به‌ڵێنى داوه ده‌نگ به زێبارى بدات\nJanuary 2022 23 - 12:45:16\nماڵپه‌ڕێكى عێراقى بڵاوى كردووه‌ته‌وه ره‌وتى سه‌در به‌ڵێنى داوه ده‌نگ به هۆشیارى زێبارى كاندیدى پارتى دیموكراتى كوردستان بۆ سه‌رۆكایه‌تى كۆمار بدات و له به‌رانبه‌ریشدا ناوى سێ كاندیدى بۆ سه‌رۆكایه‌تى حكومه‌ت به پارتى داوه.\nئه‌مڕۆ یه‌كشه‌ممه 23ى كانوونى دووه‌مى 2022 سه‌رچاوه‌یه‌كى سیاسى كورد، زانیارى ئه‌وه‌ى به ماڵپه‌ڕى به‌غداد توده‌ى داوه كه ره‌وتى سه‌در به‌ڵێنى داوه ده‌نگ به هۆشیارى زێبارى بدات بۆ سه‌رۆكایه‌تى كۆمار. له به‌رانبه‌ریشدا ره‌وته‌كه ناوى سێ كه‌سى به پارتى و هاوپه‌یمانه‌كانى داوه بۆ ئه‌وه‌ى گفتۆگۆى له‌سه‌ر بكه‌ن.\nیه‌كه‌میان مسته‌فا كازمى سه‌رۆك وه‌زیرانى ئێستایه، دووه‌میان عادل مهه‌ودره كه پێشتر له حكومه‌تى نوورى مالیكى وه‌زیرى شاه‌وانى بووه، ئه‌ویتریشیان ساڵح ته‌میمییه كه سه‌رۆكى ئه‌نجومه‌نى راژه‌ى فیدڕاڵییه.\nهۆشیارى زێبارى كاندیدى پارتییه بۆ سه‌رۆكایه‌تى كۆمار و به‌رهه‌م ساڵحیش كاندیدى یه‌كێتییه بۆ هه‌مان پۆست.


دواجار بەرزانی ئەم گۆڵەی لە کورد و یەکێتی کرد . – WTARIKURD\nدواجار بەرزانی ئەم گۆڵەی لە کورد و یەکێتی کرد .\nبەپێی کورتە ڕاپۆرتێک لەڕۆژنامەی کەی ئێن ئێن ، کە سەرچاوەی ئەم کورتە ڕاپۆرتەی لە سەنتەریی دیموکراسی عەرەبی وەرگرتووە . لەو ڕاپۆرتەدا باس لەنهێنییەکی ترسناک و ناپاکی بەرامبەر بەگەلەکەمان دەکات لە سەردانەکەی سەرۆکی پارتی بۆ وڵاتی سعودییە . لەو سەردانەدا لەنێوان پاشای سعودی و داعش لەلایەک و بارزانی لەلایەکەی تر واژوو لەسەر گەراندنەوەو جێهێشتنی کەرکوک لەلایەن پێشمەرگەو دەسەڵاتی کوردەوە بۆ بەعسی و داعشەکان کراوە .\nگەر بەپێی ئەم ڕێکەوتنەبێت ، کەلەم بەناو سەنتەریی دیموکراسی عەرەبی نوسراوە ، دڵ و قودسی کورستان لەلاین بارزانییەوە فرۆشراوەو هیوا و خەون و مێژوویەک لەخەبات و قوربانی بووە قوربانی پیلانە ترسناکەکانی بنەماڵەی بارزانی .\nکەرکوک جگە لەوەی هیواو خەونی کورد بوو ، دەکرا بەگەڕانەوەی کەرکوک بڵانسی هێز لەکوردستان بگۆڕدرایە پارتی توشی شکستی سیاسی ئیداری بهێنایە . بۆیە پارتی و بنەماڵەی بارزانی بەدوای خەونەکانی خۆیان کەوتون و کەرکوکیان کردە سوتەمەنی خواستەکانی خۆیان .\nئەمەی خوارەوە کورتە ڕاپۆرتەکەی کەی ئێن ئێن ـە .\nبارزانی ڕێكه‌وتنێك بۆ كشانه‌وه‌ی هێزی پێشمه‌گه له‌شاری كه‌ركوك ئیمزا ده‌كات .\nسه‌نته‌ری دیموكراتیی عه‌ره‌بی ، دوو قۆناغی كاركردنی هاوپه‌یمانیی ئیسلامی ئاشكراده‌كات ، كه له‌بری روبه‌روبونه‌وه‌ی تیرۆر ، زیاتر دژایه‌تی پێكهاته‌ی شیعه و كورد ده‌كات ، به‌پێی ڕێكه‌وتنێكیش له نێوان پادشای سعودیه و مه‌سعود بارزانی ، ده‌بێت هێزی پێشمه‌رگه له كه‌ركوك پاشه‌كشه‌ی پێبكرێت و هه‌نگاویش بۆ پێكهێنانی هه‌رێمێكی سوننی له‌عێراقدا ده‌نێت .\nهاوپه‌یمانی ئیسلامی كه به‌شێوه‌یه‌كی گوماناوی و بێ هیچ كۆبونه‌وه و كۆنگره‌یه‌ك و به بێ به‌شداریپێكردنی عێراق پكێهێنانی خۆی راگه‌یاند ، مه‌به‌ست لێی دووباره گه‌رانه‌وه‌ی پێكهاته‌ی سونه‌ی عێراقه بۆ ناوده‌سه‌ڵات و راكێشانی چه‌ندین كه‌سایه‌تی شیعه به‌لای خۆیاندا و دوباره ده‌ستگرتنه‌وه‌یان به‌سه‌ر خاكی كورداندا . له‌وباره‌یه‌وه سه‌نته‌ری دیموكراتیی عه‌ره‌بی ، له‌ڕاپۆرتێكدا باس له ئیئتلافی ئیسلامی ده‌كات و به ناتۆی ئیسلامی ناوی ده‌هێنێت و كاری داهاتووی ئه‌و ئیئتلافه بۆ دوو قۆناغ دابه‌شده‌كات ، كه گرنگترینان هه‌نگاونانه بۆ پێكهێنانی هه‌رێمێكی سونه ، كه له پارێزگای ئه‌نباره‌وه ده‌ستپێده‌كات به‌ره‌و كۆنترۆڵكردنی شاری موسڵ .\nسه‌باره‌ت به شاری كه‌ركوكیش ئه‌و سه‌نته‌ره ، ده‌ڵێت به‌پێی رێكه‌وتنی ریازی نێوان شا سه‌لمان بن عه‌بدولعه‌زیز پادشای سعودیه و مه‌سعود بارزانی ، ده‌بێت هێزی پێشمه‌رگه له‌و شاره بكشێته‌وه ، به گوێره‌ی راپۆرتی ئه‌و سه‌نته‌ره‌ش مه‌سعود بارزانی ئیمزای له‌سه‌ر رێكه‌وتنێك كردوه كه جارێكی تر شاری كه‌ركوك له‌بری گه‌ڕانه‌وه‌ی ته‌واوی بۆ سه‌ر هه‌رێمی كوردستان ، ده‌یكاته به‌شێك له‌و هه‌رێمه‌ی كه هاوپه‌یمانی ئیسلامی خوازیاره بۆ سونه‌كانی عێراقی پێكبهێنێت .\nسه‌نته‌ری دیموكراتی عه‌ره‌بی ده‌شڵێت هاوپه‌یمانیی ئیسلامی هه‌وڵ ده‌دات ، له ڕێگه‌ی كۆكردنه‌وه‌ی 100 هه‌زار سه‌ربازی هاوبه‌شی وڵاتانی ئیسلامییه‌وه ، گوایه به‌ره‌نگاری گروپه تیرۆریستییه‌كان ببێته‌وه‌و دواتریش ڕێگری له به‌ره‌وپێشچوونی میلیشیا شیعه‌كان بكات ، كه گوایه به‌پاساوی شه‌ڕی تیرۆر ، ده‌ست به‌سه‌ر ناوچه سوننه نشینه‌كاندا ده‌گرن .\nوه‌ك ئه‌و نه‌خشه‌یه‌ی داشیانناوه سه‌ره‌تا له ڕێگه‌ی ئوردنه‌وه هێزه‌كه‌یان ده‌چێته ناو سنوری پارێزگای ئه‌نبار‌و بنكه‌ی سه‌ره‌كی‌و سه‌ربازگه بنیات ده‌نێت ، له‌وێشه‌وه هه‌نگاوه‌كانی پێكهێنانی هه‌رێمی سوننه جێبه‌جێ ده‌كات . هه‌ر به‌گوێره‌ی ڕاپۆرته‌كه ، دوای دامه‌زراندنی بنكه‌ی سه‌ره‌كی‌و چونه ناوه‌وه‌ی هێزی هاوپه‌یمانیی ئیسلامی بۆ عێراق ، هێزه‌كه‌ی به‌دوو ئاراسته جوڵه ده‌كات ، به‌ره‌و باكور بۆ پارێزگای نه‌ینه‌وا‌و به‌ره‌و خۆرهه‌ڵاتیش بۆ پارێزگای سه‌ڵاحه‌دین ، به‌وه‌ش ڕێگه بۆ هێزه‌كه خۆش ده‌بێت به‌ره‌و به‌غدا‌و ناوچه‌كانی دیكه‌ی سوننه نشین جوڵه بكات ، تا ده‌گاته سنوره‌كانی ئێران له پارێزگای دیاله . ئه‌وه‌ش ڕونكراوه‌ته‌وه ، هاوپه‌یمانیی ئیسلامی هه‌وڵ ده‌دات هه‌رێمێكی به‌هێزی سوننه له عێراقدا دروست بكات ، كه پارێزگاكانی به‌غدا‌و نه‌ینه‌وا‌و كه‌ركوك‌و سه‌ڵاحه‌دین‌و دیاله‌و ئه‌نبار‌و بابل له‌خۆده‌گرێت ، به‌وه‌ش قۆناغی یه‌كه‌می پێكهێنانی هه‌رێمه‌كه كۆتایی پێدێت ، هه‌روه‌ها پلانیش داڕێژراوه‌و ڕێكه‌وتن له‌گه‌ڵ چه‌ندین لایه‌نی شیعه‌دا كراوه ، بۆ ئه‌وه‌ی په‌یوه‌ندی به‌هێزی سه‌ربازیی هاوپه‌یمانیی ئیسلامییه‌وه بكه‌ن‌و گوایه پێكه‌وه كار بۆ وه‌ده‌رنانی ئێران له خاكی عێراقدا بكه‌ن .\nعیماد عەلی : پارتی بۆی بچێتەسەر هەرێمی کوردستان دابەش دەکات .


فۆڕمی تۆمارکردنی بابەت | 11-09-2016\n- لە زۆربەی شارەکانی باکوری کوردستان سەرلەبەیانی ئەمڕۆ هێڵی ئینتەرنێت پچڕاو تائێستا هۆکارەکەی نادیارە، بەپێی ئاژانسی دۆغانی تورکی بڕانی هێڵی ئینتەرنێت شارەکانی (ئامەد – باتمان- سیرت- ماردین – دێرسیم – ئەلازغ – بینگول – وان – هەکاری- ئۆرفا – عەنتاب – ئادیەمان – مەرعەش – کلیس و ئەرزروم) گرتووەتەوە. - رەجەب تەیب ئەردۆغان سەرۆک کۆماری تورکیا، پارتی کرێکارانی کوردستان (پەکەکە)ی بەوە تۆمەتبارکرد کە هەوڵی پەکخستنی ئۆپەراسیۆنی قەڵغانی فورات دەدات کە وڵاتەکەی چەندین هەفتەیە لەناو قوڵایی خاکی سوریا دەستیپێکردووە. - فراکسیۆنی گۆران لە پەرلەمانی عێراق ئەمرۆ یەکشەممە سەردانی جێگرانی سکرتێری گشتی یەکێتیان کردو "پەیامی بێلایەنی" فراکسیۆنەکەیان سەبارەت بە کێشەکانی نێو یەکێتی بە ناوەندی بریاری ئەو حزبە گەیاند. - لەیلا ئیمرەت سەرۆکی شارەوانی شاری جزیرە لەباکوری کوردستان لەگەڵ یونس دوردو ئەندامی ئەنجومەنی دەبەپە لەلایەن پۆلیسی تورکیاوە لەشاری جزیرە دەستگیرکران. - لەماوەی 24 کاتژمێری رابردودا پێنج کەس لەشارەکانی هەولێرو سلێمانی بەتۆمەتی دزیکردن دەستگیرکران، ئەوەش بەپێی راگەیەنراوی پۆلیسی ئەو دوو شارە. - دوانیوەڕۆی ئەمڕۆ ئاگر لە شاخی گۆیژە لە سلێمانی کەوتەوە، بەرگری شارستانیش دەڵێت ئاگرەکە کۆنتڕۆڵ کراوەو زیانی زۆر نەبووە. - باڵیۆزخانەی ئەمریکا لە ئەنقەرە نیگەرانی خۆی پیشاندا لە روداوەکانی باکوری کوردستان، ئەوەش دوای دوورخستنەوەی 28 سەرۆک شارەوانیی لەلایەن حکومەتی تورکیاوە کە زۆرینەیان کوردن.


راگه‌یه‌ندراوی رێكخراوی ئازادیی ژنانی کوردستان-نینا به بۆنه‌ی 15 هه‌مین ساڵوه‌گه‌ڕی دامه‌زراندنی | نوێنەرایەتی ئوروپا پارتی ئازادیی کوردستان\nراگه‌یه‌ندراوی رێكخراوی ئازادیی ژنانی کوردستان-نینا به بۆنه‌ی 15 هه‌مین ساڵوه‌گه‌ڕی دامه‌زراندنی\n15 ساڵ له‌مه‌وبه‌ر رێکخراوی ئازادیی ژنانی کوردستان پێی نایه مه‌یدانی خه‌باته‌وه، به دامه‌زرانی رێکخراوه‌که‌مان جگه له‌وه‌ی پاڵپشت و پوتانسێلێکی نوێ بۆ به‌رگری له پرسی ژن و مافه‌کانی له کوردستان هاته مه‌یدان، هاوکات له دایکبوونی وزه و گوتارێکی نوێی جیاواز و داهێنه‌ر بوو له بواری خه‌باتی ژنی کورد له شکڵ و ناوه‌رۆکدا.\nرێکخراوه‌که‌مان له کاتێکدا یادی 15 هه‌مین ساڵوه‌گه‌ڕی له دایکبوونی ده‌کاته‌وه که هێشتا به‌شێکی به‌رچاو له ژنی کورد له خراپترین دۆخی کۆمه‌ڵایه‌تیدا ژیان تێپه‌ر ده‌کا، هێشتا دیارده سواو و سونه‌تییه‌کان، هه‌ڵاواردنه‌کان و که‌لتووری پیاوسالاری وه‌ک مۆته‌که‌یه‌ک باڵی به‌سه‌ر ژیان و چاره‌نووسی ژنی کورددا گرتووه، ئه‌مه له هه‌لومه‌رجێکدایه که ژنانی نه‌ته‌وه‌که‌مان به گشتی هێشتا له ئاکامی داگیرکرانی ئه‌و به‌شه له وڵاته‌که‌مان و له سێبه‌ری ده‌سه‌ڵاتی ره‌ش و دواکه‌وتووی کۆماری ئیسلامی ئێراندا هیچ راده‌یه‌ک له ماف و ئازادییه‌کانی نه‌ک دابین نه‌کراوه، به‌ڵکوو رۆژ له دوای رۆژ ژیانی ژنانی نه‌ته‌وه‌که‌مان به‌ره‌و هه‌ڵدێر شۆڕ ده‌بێته‌وه.\nده‌وڵه‌تی داگیرکه‌ری کۆماری ئیسلامی ئێران، ئه‌گه‌ر له لایه‌ک هیچ هه‌نگاوێکی بۆ دابینکردنی مافه ئینسانییه‌کانی ژنان هه‌ڵنه‌گرتووه‌ته‌وه، له لایه‌کی دیکه‌وه به پێی یاسا کوت و به‌ندیی دیلێتی له ده‌ست و ملی ژنان کردووه، جگه له‌وه‌ش ئه‌مڕۆ ژنانی وڵاته‌که‌مان به ده‌س نه‌خۆشییه‌کانی وه‌ک، ماده هۆشبه‌ره‌کان و نه‌خۆشییه وایرۆسییه‌کان و گه‌نده‌ڵی و ده‌یان دیارده و قه‌یرانی کۆمه‌ڵایه‌تی جۆراوجۆره‌وه ده‌ناڵێنن.\nکاتیک باس له مافی ژن له کۆمه‌ڵگای کوردستاندا ده‌که‌ین، له‌به‌ر چاوکرتنی زه‌رفییه‌ت و توانای سیاسی گشتی نه‌ته‌وه‌ی کورد بۆ دابین کردن و پاراستنی ئه‌و مافه و ئازادیی هه‌موو چین و توێژ و که‌رته کۆمه‌ڵایه‌تییه‌کانی دیکه، یه‌که‌مین ده‌روازه‌یه که پێویسته پێیدا تێپه‌ر ببین، بێگومان نه ژن و نه هیچ ده‌سته و گرووپێکی دیکه‌ی دیاریکراوی کۆمه‌ڵایه‌تی له کوردستان به بێ هاتنه گۆڕێی مه‌رجی رزگاریی نه‌ته‌وه‌یی له ژێرده‌ستی و داگیرکراوی ناتوانێ به ماف و ئازادییه تایبه‌تییه‌کانی بگا، بۆیه به له‌به‌ر چاوگرتنی ئه‌و راستییه و واقعی مافخوراوی ژن له کۆمه‌ڵگای کوردستان، بوونی چوارچێوه‌یه‌کی فیکری و رێکخرواه‌یی وه‌ک رێکخراوی ئازادیی ژنانی کودستان-نینا پێویستییه‌کی مێژوویی بوو.\nبه له دایکبوونی رێکخراوی ئازادیی ژنانی کوردستان-نینا گوتارێکی نوێ له خه‌باتی یه‌کسانیخوازی نێوان ژن و پیاو و خه‌باتی سیاسی و نه‌ته‌وایه‌تی ژنی کورد له رۆژهه‌ڵاتی کوردستان له دایکبوو، گوتارێک که په‌یامی راسته‌قینه‌ی رزگاری ژنی کوردی له کوێلایه‌تی و ژێرده‌ستی و مافخوراوی سیاسی و کۆمه‌ڵایه‌تی هه‌ڵگرتووه. رێکخراوه‌که‌مان جگه له‌وه‌ی له ماوه‌ی 15 ساڵ رابردوودا پێی له سه‌ر به‌ها و بایه‌خه مرۆڤایه‌تییه‌کان و چه‌مک و ده‌سته‌واژه باو و دێموکراتییه‌کان داگرتووه‌ته‌وه و پێوه‌ی پابه‌ند بووه، هاوکات خۆی له‌و راستییه‌ش نه‌بواردووه که دۆخی ژیان و چاره‌نووسی سیاسی و پێگه‌ی کۆمه‌ڵایه‌تی ژنی کورد دابراو له دۆخی گشتی کورد نییه و پێویسته ژنانی نه‌ته‌وه‌که‌مان به روانگه‌یه‌وه درێژه به خه‌بات له پێناو ماف و ئازادییه تایبه‌ته‌کانی خۆیان بده‌ن.\nرێکخراوی ئازادیی ژنانی کوردستان-نینا، جگه له‌وه‌ی رێکخراوێکی تایبه‌ته به خه‌بات له پێناو وه‌دیهێنانی ماف و ئازادییه سیاسی و کۆمه‌ڵایه‌تی و ئابووری و که‌لتورییه‌کانی ژنی کورد، هاوکات پێ له سه‌ر ئه‌و راستییه‌ش داده‌گرێته‌وه که دۆخی سیاسی کورد، گوتار و شێواز و جۆری خه‌باتی ژنی کوردی بۆ رزگاری له ته‌نگ و چه‌ڵه‌مه‌کانی که‌لتووری کۆمه‌ڵگای پیاوسالاری، له خه‌باتی ژنانی دیکه‌ی جیهان جیا ده‌کاته‌وه، له‌م سۆنگه‌یه‌وه رێکخراوه‌که‌مان به پێویستی ده‌زانێ پێ له سه‌ر ئه‌م خاڵانه دابگرێته‌وه:\n– رێکخراوی ئازادیی ژنانی کوردستان- نینا له 15 هه‌مین ساڵی له دایکبوونی پێ له‌سه‌ر درێژه‌دان به خه‌بات له پێناو وه‌دیهێنانی مافه زه‌وتکراوکانی ژنانی کورد له هه‌موو بواره‌کانی سیاسی و ئابووری و کۆمه‌ڵایه‌تی….هتد له کوردستان داده‌گریته‌وه.\nله 15 هه‌مین ساڵوه‌گه‌ڕی له دایکبوونی رێکخروای ئازادیی ژنانی کوردستان-نینا، پیرۆزبایی له خۆمان و سه‌رجه‌م ژنانی ریزه‌کانی ریکخراوی ئازادیی ژنانی کوردستان-نینا و هه‌موو ژنانی تێکۆشه‌ری نه‌ته‌وه‌که‌مان له رۆژهه‌ڵاتی کوردستان ده‌که‌ین و به‌مبۆنه‌وه‌یه جارێکی دیکه به‌ڵێن به خۆمان و ژنانی نه‌ته‌وه‌که‌مان ده‌ده‌ین تا وه‌دیهاتنی خه‌ون و ئاواته ئینسانییه‌کانی ژنانی کورد له خه‌بات نه‌سره‌وین.\n1 گوڵانی 2717\n20 ئاپریلی 2017


پۆستی كه‌سی یه‌كه‌می كۆمه‌ڵ له ئه‌میره‌وه گۆڕدرا بۆ سه‌رۆك\nهەواڵی / 19/2/2021 204 جار بینراوە\nکەمێک بەر لە ئێستاو لە میانه‌ی دانیشتنی دووەمین رۆژی کۆنگرەی کۆمەڵ،به كۆی ده‌نگی ئه‌ندامانی كۆنگره‌ی چواره‌می كۆمه‌ڵ پۆستی كه‌سی یه‌كه‌می كۆمه‌ڵ له (ئه‌میر)ـه‌وه گۆڕدرا بۆ (سه‌رۆك) كه له له رۆژی یه‌كه‌م دا مامۆستا عه‌لی باپیر به‌كۆی ده‌نگ به كه‌سی یه‌كه‌می كۆمه‌ڵ هه‌ڵبژێردرابویه‌وه.\nهه‌ر ئه‌مڕۆش ناوی حزب لە (کۆمەڵی ئیسلامیی)ـه‌وه بۆ (كۆمه‌ڵی دادگه‌ریی كوردستان)گۆڕدرا.\nرۆژی پێنج شه‌ممه،18ـی شوباتی 2021 كاتژمێر 10ـی سه‌ر له‌به‌یانی له شاری سلێمانی و له پێشانگای نێوده‌وڵه‌تی له تاسڵوجه به‌به‌شداری 892 ئه‌ندام چواره‌مین كۆنگره‌ی كۆمه‌ڵ ده‌ستی به‌كاره‌كانی خۆی كرد و ئه‌مڕۆش كۆتایی به‌كاره‌كانی دێنیت.\nكۆمه‌ڵ له 31ـی ئایاری 2001 راگه‌یه‌نراوه،تائێستا 3 كۆنگره‌ی به‌ستووه‌و به‌م گۆنكره‌ی ئێستاش ده‌بێته چواره‌م،ئه‌گه‌ر چی له رووی زه‌مه‌نییه‌وه بۆ هه‌ر 5 ساڵ جارێك كۆنگره‌یه‌كی به‌رده‌كه‌وێت،ئه‌مه‌ش هۆكاری بابه‌تیی خۆی هه‌بووه،چونكه كۆمه‌ڵ بارودۆخی ناله‌باری سیاسی و كۆمه‌ڵایه‌تی و ته‌ندروستی بۆ هاتوه‌ته پێشه‌وه،كه پرۆسه‌ی كاری كۆنگره‌یان خاوكردوه‌ته‌وه.


له فستیڤاڵی سینەمایی حافز، ۳ هونه‌رمه‌ندی کورد له تاران خه‌ڵات کران - SAHAR KURDISH (Sorani)\nله فستیڤاڵی سینەمایی حافز، ۳ هونه‌رمه‌ندی کورد له تاران خه‌ڵات کران\nسێ هونه‌رمه‌ندی کوردی ئێران له میانه‌ی فستیڤاڵی سینه‌مایی حافز خه‌ڵات کران.\nبه پێی ڕاپۆرتی ئاژانسی مێهر له ماڵپه‌ڕی ماڵی سینه‌مای ئێران، سێ هونه‌رمه‌ندی کوردی ئێران له میانه‌ی فستیڤاڵی سینه‌مایی حافز خه‌ڵات کران.\nبه پێی ئه‌م ڕاپۆرته، له‌م فستیڤاڵه‌دا ئه‌کته‌ر و کۆمدیانی کورد، هوته‌ن شه‌کیبا خه‌ڵاتی ڕێزی باشترین ئه‌کته‌ری کۆمێدیانی پێشکه‌ش کرا.\nهوته‌ن شه‌کیبا خه‌ڵکی شاری سنه‌یه و ماوه‌ی چه‌ند ساڵه که له تاران وه‌ک ئه‌کته‌رێکی پڕۆفشناڵ ئیش ده‌کات و ئه‌م خه‌ڵاته به هۆی به‌شداری له زنجیره درامی لیسانسه‌کان پێشکه‌شی کرا.\nهه‌روه‌ها خه‌ڵاتی باشترین مۆزسیانی فستیڤاڵی سینه‌مایی حافز به مۆزیسانی ناسراوی کورد، که‌یهان که‌لهوڕ پێشکه‌ش کرا. ئه‌م خه‌ڵاته به هۆی به‌رهه‌م هێنانی مۆسیقای فیلمی لانتورییه‌وه پێشکه‌ش به‌م مامۆستا گه‌وره‌ی بواری موسیقا کراوه.\nهه‌روه‌ها له به‌شی باشترین ئه‌کته‌ری ساڵی فستیڤاڵی سینه‌مایی حافز خه‌ڵاتی سێهه‌مین ئه‌کته‌ری باشی ئێران پێشکه‌ش به نه‌وید محه‌مه‌دزاده کرا. محه‌مه‌دزاده له دایکبووی ئیلامه. ئه‌م خه‌ڵاته به هۆی رۆڵگیڕان له فیلمی لانتوری پێشکه‌شی کرا.\nشایانی باسه که ئه‌مڕۆ به‌یانی کۆتایی حه‌فده‌هومین خولی فستیڤاڵی ساڵانه‌ی سینه‌مایی حافز، که فستیڤاڵێکی ناخۆیی له ئاستی باڵا دایه به‌ڕێوه چوو. ئه‌م فستیڤاڵه هه‌ر ساڵ له لایه‌ن ماڵی سینه‌مایی ئێرانه‌وه به‌ڕێوه ده‌چێت و پێگه‌یه‌کی گرنگی له‌ناو سینه‌ماکارانی ئێرانیدا هه‌یه.\nAug 13, 2017 21:27 Asia/Tehran


پاشای عەرەبستانی سعودیـیە برازاکەی لە پـۆستەکانی شازادەی جێنشین و جێگری سەرۆکی ئەنجومەنی وەزیران و وەزیری ناوخۆ لادا و دوو لەو پـۆستانەی ڕادەستی کوڕەکەی خۆی کرد.\nسەلمان بن عەبدول عەزیز ئەمڕۆ چوارشەممە فەرمانێـکی شایانەی دەرکرد کە تیایدا نووسراوە بڕگەی ب لە ماددەی پـێنجی سیستەمی حوکمڕانی هەمواردەکرێت و ئیدی حوکمڕانی هەر لە دەستی نەوەکانی عەبدولعەزیز ئال سعود پاشای دامەزرێنەر دەبێت و لە نەوە بۆ نەوەی دەڕوات.\nبەم بڕیارە، محەمەد بن نایف بن عەبدولعەزیز لە پـۆستی شازادەی جێنشین لادەچێت و شازادە محەمەد بن سەلمانی کوڕی پاشا پـۆستەکە دەگرێتە دەست. دەستەی بەیعەت بە دەنگی 31 ئەندامی لە کۆی 34ئەندام محەمەد سەلمانی بۆ پـۆستەکە پەسەندکرد.\nشازادە محەمەد بن نایف بەیعەتی خۆی بۆ شازادەی جێنشینی نوێ ڕاگەیاند و بۆ پـیرۆزبایی سەردانی کرد و محەمەد سەلمان زۆر بە ڕێزەوە پـێشوازی لێکرد.\nهەروەها شای سعودیـیە بڕیاری دا پـۆستی جێگری سەرۆکی ئەنجومەنی وەزیرانیش ڕادەستی کوڕەکەی بکات و لەگەڵیدا لە پـۆستی وەزیری بەرگری بمێنێتەوە. بەڵام پـۆستی وەزیری ناوخۆی ڕادەستی شازادە عەبدولعەزیز بن سعود بن نایف کرد.\nپاش ئەم بڕیارە قازانجەکان لە بازاڕی بۆرسەی سعودیـیە زۆر زیادیانکرد. شارەزایانی ئابوری دەڵێن لەوەتای مانگی هەشتی ساڵی 2015 وە ئەو بازاڕە زیادبوونی بەو شێوەیەی بەخۆیەوە نەدیووە.


گەڕانەوە و پاشەکشەکردنی یاسا! – Yalla\nتمّ النشر بواسطةيلا\t نوفمبر 15, 2017 اترك تعليقًا على گەڕانەوە و پاشەکشەکردنی یاسا!\nله‌کاتێکدا کۆمه‌ڵگه نێوده‌وڵه‌تییه‌کان پێداگیری له جاڕنامه‌ی گه‌ردوونی مافه‌کانی مرۆڤ و مافه‌کانی منداڵ و بنه‌ما مرۆییه‌کان ده‌که‌ن، وێڕای خه‌باتی له‌مێژینه‌ی رێکخراوه‌کانی ژنان له ئاست عێراق و کوردستان بۆ نه‌هێشتن وبنه‌بڕکردنی دیارده باوه نه‌شیاوه‌کان و جیاکارییه‌کانی وه‌ک، گه‌وره به بچووک، به‌زۆر به‌شوودانی کچان، به‌شوودانی کچ له ته‌مه‌نی منداڵی و پێش وه‌ختدا، فره‌ژنی و شیربایی و چه‌ندینی تر، به‌گشتی له رێی چالاکی هه‌مه‌ڕه‌نگ و کارکردن له‌سه‌ر گۆڕینی یاساکان، به‌ڵام تازه په‌رله‌مانی عێراق بڕیار له‌سه‌ر به‌شوودانی کچان ده‌دات له ته‌مه‌نی 9 ساڵیدا.\nده‌رچوونی ئه‌م بڕیاره، سه‌ره‌ڕای ده‌رخستنی عه‌قڵیه‌تی زۆرینه‌ی په‌رله‌مانتارانی عێراق ده‌رده‌خات، هێنده‌ی ئه‌وه‌ش عه‌قڵیه‌تی دواکه‌وتوویی وناشارستانی و نادیموکراسی کۆمه‌ڵ پیشان ده‌دات که ده‌رئه‌نجام جگه له پاشه‌کشه‌کردن و گه‌ڕانه‌وه‌ی یاساکان وکۆمه‌ڵ بۆ دواوه، هیچ ئاما‌ژه‌یه‌ک ناگه‌یه‌نێت، وه پێشێلکردنێکی دیاره بۆ کچانێک که له‌وپه‌ڕی ته‌مه‌نی منداڵیدایه که نه له‌رووی جه‌سته‌یی و ده‌روونی و فیزیکییه‌وه له ئاماده‌ییدا نییه بۆ چوونه نێو ئه‌و قۆناغه، له لایه‌کی تریشه‌وه بیرکردنه‌وه‌و ده‌نگدان له‌سه‌رئه‌م جۆره یاسایانه، ڕه‌وایه‌تیدان زه‌قتر ده‌کاته‌وه له‌سه‌ر زاڵێتی ده‌سه‌ڵاتی پیاوسالاری له کۆمه‌ڵدا که هه‌میشه شته‌کان له به‌رژه‌وه‌ندی و خۆشیدا ده‌بێت بۆ پیاوان و له‌سه‌ر بنه‌مای وه‌لانان وگوێپێدان ده‌بێت له‌سه‌ر ژنان، جگه له‌وه‌ی سه‌رچاوه‌ی سه‌رهه‌ڵدانی ئه‌و جۆره یاسایانه ده‌گه‌ڕێته‌وه، بۆ ئاینی ئیسلام که سه‌رچاوه‌ی سه‌ره‌کی یاسادانانه له ده‌ستوری عێراقدا.\nلێره‌وه بێده‌نگ نه‌بوون و فشاری سه‌رجه‌م رێکخراوه‌کانی ژنان، منداڵان، مافی مرۆڤ و سه‌رجه‌م که‌ناڵه‌کانی ڕاگه‌یاندن رۆڵی به‌رچاو و کاریگه‌ر ده‌بینن له وه‌ستان و کارنه‌کردن و بنه‌بڕکردنی هه‌موو ئه‌و جۆره هه‌نگاوانه ، بۆیه کاری هه‌مه‌لایه‌نه‌ی هه‌مووان پێویسته له‌و باره‌یه‌وه، چونکه ته‌نها زه‌ره‌رمه‌ند له‌و پرۆسه‌یه کچان نییه، به‌ڵکو کوڕان و گه‌ڕانه‌وه‌ی کۆمه‌ڵه به‌ره‌و دواوه به‌گشت.\nتمّ النشر بواسطةيلا نوفمبر 15, 2017 نُشر فيبیروڕاالوسوم: مافی مرۆڤ،هاوسەرگیری،په‌رله‌مانی عێراق،کچ،کۆمه‌ڵگا


ئایا ئۆتۆمبیلی سوتەمەنی بەرەو نەمان دەڕوات؟ – Politic Press\nئایا بەڕاستی ئێمە نزیکین لە وەستاندنی بەرهەم هێنانی ئۆتومبیلی سوتەمەنی، بە هۆی زۆری خواست لەسەر ئۆتومبیلی کارەبا؟\nئەمە ئەو بابەتەیە کە لە ماوەی ڕابردوودا زۆرترین پرسیاری لەبارەوە کراوە، بەتایبەت کاتێک کە وڵاتە پێشکەوتووەکان زۆرترین هەوڵ ئەدەن بۆ پشتگیری کردن لە بەرهەم هێنانی ئۆتومبیلی کارەبا، بەمەبەستی کەمکردنەوەی گازە ژەهراوییەکان و پلەی گەرمی و هاوڕێیەتی کردنی ژینگە.\nبەهۆی ئەو هەوڵانەی کە دراوە لەلایەن حکومەت و ئەو کەسانەی کە ژینگە دەپارێزن، سەردەمی ئۆتومبێلی بەنزین خەریکە بەرهەمهێنانی تەواو بەرەو کەمبوونەوە ئەچێت بە هۆی بەرهەمهێنانی ژمارەیەکی زۆر لە ئۆتومبێلی کارەبایی.\nلە ئێستادا زیاتر لە ٧.٢ ملیۆن ئۆتومبیلی کارەبایی لەسەر شەقامەکان دەسوڕێنەوە، ڕەنگە ئەمە ژمارەیەکی گەورەبێت بەڵام بە بەراورد بەو ئۆتومبیلانەی کە بە سوتەمەنی کاردەکەن لەسەر شەقامەکان دەسوڕێنەوە ژمارەیان زۆر کەمترە.\nبەڵام بەکارهێنانی ئۆتومبیلی کارەبایی مانای کۆتایی هێنانی ئۆتومبیلی سوتەمەنی نیە ، بە تایبەتی تا ساڵی ٢٠٣٠ بەهۆی خواستی زۆر لەسەر کەمکردنەوەی ڕێژەی سووتەمەنی.\nهەیفا وەهبی بە دڵتەنگیەوە گۆرانی بۆ بەیروت دەڵیت\nبۆ پیاوان.. خانمان حەز بەم جۆرە ستایلانەتان ناكەن\nڕۆژی جیهانی ڕادیۆ\nبە ڤیدیۆ..کارمەندێکی گەیاندن منداڵێک ڕزگار دەکات


مافی کەمەنەتەوەکان یا شەرعیەتدان بەداگیرکەران\n.سه‌ره‌تا هیچ وڵاتێک ناتوانێت له چه‌ند نه‌ته‌وه‌یه‌ک پێک بێت . گه‌ر وڵاتێکیش له چه‌ند نه‌ته‌وه‌یه‌ک یا زیاتر له نه‌ته‌وه‌یه‌ک پێک هات. ئه‌وه له مێژوودا ئه‌م نه‌ته‌وه‌یه سه‌ر زه‌مینی نه‌ته‌وه‌که‌ی تری داگیر کردوه‌و، ئه‌وی کردوه‌ته ژێر ده‌سته‌ی خۆی. ده‌نا که‌مه نه‌ته‌وه دروست نابێ یا هه‌ر شتێک نیه به‌و ناوه‌وە. ده‌توانین سه‌ر زه‌مینی هه‌موو که‌مه نه‌ته‌وه‌یه‌ک به داگیرکراو دابنێن. هه‌ندێ جار ڕوی داوه که خێڵێک کۆچیان کردوه‌و له شوێنێکی تردا نێشته‌جێ بوون. به‌ڵام ئه‌مانه به هیچ شێوه‌یه‌ک ناتوانرێ ناوی که‌مه نه‌ته‌وه‌یان لێ بنرێت.\nبه‌ڵام باسه‌که‌ی من لێره‌دا ئه‌وه نیه. به‌ڵکو من لێره‌دا ئه‌مه‌وێ ئه‌وه ڕون بکه‌مه‌وه که قه‌ت ناتوانرێ، یا هه‌ر کارێکی وا کرده‌نی نیه. که یه‌کسانی له نێوان نه‌ته‌وه‌ی ژێر ده‌سته (که‌مه‌نه‌ته‌وه‌و) نه‌ته‌وه‌ی باڵا ده‌ستدا (داگیرکه‌ردا) دروست بکرێت که حوکمی وڵات ده‌کات. هه‌رچه‌نده ئه‌و وڵاته دیموکراتی بێ و ڕێز له مافه‌کانی مرۆڤ بگرێت. که ئه‌مه ناتوانین له وڵاتێکدا کۆ بکه‌ینه‌وه که که‌مه‌نه‌ته‌وه‌ی تیابێ. چونکه گه‌ر دیموکراتی ڕاسته‌قینه له‌وڵاتێکدا هه‌بێ، ڕێز له‌ویستی خه‌ڵک و ئازادی و داواکاریه‌کانیان بگیرێت، باوه‌ڕ ناکه‌م که‌مه‌نه‌ته‌وه‌یه‌ک هه‌بێ حه‌ز به سه‌ربه‌خۆی نه‌کا. باوه‌ڕ ناکه‌م گه‌لێکی باڵا ده‌ست یا ده‌وڵه‌تێک که ئه‌و حوکمی کردبێ قه‌ت به ویستی خۆی و بێ شه‌ڕو خه‌بات ڕازی بوبێ سه‌ربه‌خۆی به ئه‌و گه‌له یا که‌مه‌نه‌ته‌وه‌یه دابێ که به‌زۆر ئه‌وی خستوه‌ته نێو سنوری وڵاته‌که‌ی خۆیه‌وه.\nکه‌واته که که‌مه نه‌ته‌وه‌یه‌ک له وڵاتێکدا هه‌بوو ئیتر ئه‌و وڵاته زۆر عه‌یبه باس له دیموکراتی و مافی مرۆڤ بکات.چونکه نه‌ته‌وه‌یه‌کی تر ده‌چه‌وسێنێته‌وه هه‌رچه‌نده دادپه‌روه‌ریش بێ، ئه‌وه ئه‌ندامانی که‌مه نه‌ته‌وه‌که هه‌ر ده‌بنه مرۆڤی ژماره دوو. وه‌ک ئه‌وه وایه بڵێیت خه‌ڵکینه له گه‌ڵ کۆیله‌کانتاندا دادپه‌روه‌رانه ڕه‌فتار بکه‌ن. له کاتێکدا هه‌ر بونی کۆیله بۆ خۆی نا دادپه‌روه‌رانه‌یه.\nته‌نها شتێک که که‌مه‌نه‌ته‌وه‌یه‌ک له گه‌ڵ نه‌ته‌وه‌یه‌کی باڵا ده‌ستدا یه‌کسان دەکا سه‌ربه‌خۆییه‌و به‌س. ده‌نا مافێک ئه‌و پێتی بدا مادام ئه‌و پێتی ده‌دا که‌واته له گه‌ڵ تۆدا یه‌کسان نییه. ئه‌مه ڕێک وه‌ک خاوه‌ن کارو کرێکار وایه، مادام بژێوی تۆ به‌ده‌ستی ئه‌وه که‌واته تۆ له گه‌ل ئه‌ودا یه‌کسان نیت، ته‌نها جیاوازی له نێوانیانداا ئه‌م سه‌ندیکایه‌ک هه‌یه که داکۆکی له مافه‌کانی بکا ئه‌و ئه‌وه‌شی نیه. ماباقی شته‌کانی تر فیدڕاڵی و کۆنفیدڕاڵی و تا ....... هه‌مووی قسه‌ی قۆڕه‌و ته‌نها گه‌له باڵا ده‌سته‌کان، داگیر که‌ره‌کان دایانهێناوه تا له ڕێگایه‌وه سنوری ئه‌و وڵاته‌ی که به زۆرو له‌سه‌ر حسابی گه‌لانی تر فراوانیان کردوه بپارێزن.\nکۆیله کاتێک له‌گه‌ڵ خاوه‌نه‌که‌یدا یه‌کسانه که ئازادبێ سه‌ربه‌خۆی خۆی به‌ده‌ست هێنابی، ئه‌ویش ئه‌و کاته‌یه که خۆی کڕیبێته‌وه‌و ئازاد بێ . که‌مه‌نه‌ته‌وه‌یه‌کیش کاتێک تاکه‌کانی ده‌توانن به مرۆڤی ژماره یه‌ک بێنه حساب. که سه‌ربه‌خۆ بن و خاوه‌نی ئاڵاو سنورو زمانی ڕه‌سمی خۆیان بن. جگه له‌مه هه‌ر شتێکی تر باسی دادپه‌روه‌ری و پێکه‌وه ژیان و مافی که‌مه نه‌ته‌وه‌کان بکا، جگه له درۆیه‌کی ڕووت یا شه‌رعییه‌تدان به‌داگیرکه‌ر هیچی تر نییه.


هاوڵاتییەكی خەڵكی قوڕوە لە زیندانی سنە ئیعدام كرا – زاگرۆس پۆست\nماڵەوە / کوردستان / هاوڵاتییەكی خەڵكی قوڕوە لە زیندانی سنە ئیعدام كرا\nهاوڵاتییەكی خەڵكی قوڕوە لە زیندانی سنە ئیعدام كرا\nسێ شه‌ممه 22 ئه‌یلول 2015\tکوردستان, مافی مرۆڤ, هەواڵ 115 جار خوێنراوه‌ته‌وه\nلە درێژەی رەوتی ئیعدامی بەندكراوان لە كوردستان، لە زیندانی ناوەندی شاری سنە حوكمی ئیعدامی بەندكراوێكی خەڵكی قۆروە بەرێوە چوو.\nبە پێی هەواڵی ناوەندی چالاكانی مافی مرۆڤی كوردستان ، دوێنێ دوشەممە رێكەوتی 30ی خەرمانانی 94ی هەتاوی، “عەباس كلوەندی” كە پێشووتر بە تۆمەتی قەتڵ دەستبەسەر و سزای ئیعدامی بەسەردا سەپابوو ، رۆژی یەكشەممە 29ی خەرمانان بە مەبەستی جێ بەجێ كردنی حوكمەكەی گواسترایەوە بۆ ژووری تاكەكەسی و سەر لە بەیانی دوێنی دووشەممە رێكەوتی 30ی خەرمانان لە زیندانی ناوەندی سنە ئیعدام كرا.\nعەباس كەلوەندی خەڵكی شاری قوڕوەیە و 3 ساڵ پێشتر بە تۆمەتی قەتڵ لە لایەن هێزەكانی كۆماری ئیسلامیەوە دەستبەسەر كراو و لە لایەن دادگاوە سزای ئیعدامی بۆ دەركرا، لەو كاتەوە تا ئێستا لە زیندانی ناوەندی شاری سنە دەستبەسەرە.\nشایانی باسە كە لە ماوەی یەك مانگی رابردووە ، بێجگە لە ئیعدامی عەباس كەلوەندی، حوكمی ئیعدامی سێ بەندكراوی دیكەی كورد بە ناوەكانی”جەماڵ جەعفەری، سەید زاهێد هیدایەتی و رەئوف حەسەنی” بە تۆمەتی قەتڵ لە زیندانی شاری سنە حوكمی ئێعدامەكانیان چووەتە باری جێ بەجێ كردنەوە.


دکتۆر یوسف گۆران: مه‌به‌ستی سیاسیانه له پشت ڕاگه‌یاندنه‌که‌ی ده‌مڕاستی حکومه‌تی عێراقه‌وه‌یه\nده‌مڕاستی حکومه‌تی عێراق له ڕاگه‌یاندنێکدا باس له‌وه ده‌کات که گه‌مارۆ ئابووریه‌کانی سه‌ر ئێران کاریگه‌ری ده‌کاته سه‌ر باری ئابووری وڵاته‌که‌ی و داوا ده‌کات وڵاته یه‌کگرتووه‌کانی ئه‌مریکا عێراق له‌و سیسته‌می سه‌پاندنی سزایانه‌دا لابه‌رێت.\nدکتۆر یوسف گۆران، پسپۆڕی یاسای نێونه‌ته‌وه‌یی و زانسته سیاسیه‌کان له زانکۆی په‌ره‌پێدانی مرۆیی له هه‌رێمی کوردستانی عێراق ده‌ڵێت هیچ گومانیکی تیادا نییه ئه‌و گه‌مارۆ ئابوریانه کاریگه‌ریی ده‌بێت به‌سه‌ر عێراق و به‌سه‌ر هه‌رێمی کوردستانی عێراقیشه‌وه.\nبه‌لای دکتۆر گۆرانه‌وه، ئه‌و داوایه‌ی عێراق ئاساییه، به‌ڵام ده‌شڵێت مه‌رج نییه ئه‌و داویه‌ی به‌غدا جێبه‌جێبکرێت و چونکه ئه‌و گه‌مارۆیانه‌ی له‌سه‌ر ئێرانن به مه‌به‌ستی ڕاگرتنیه‌تی له به‌رنامه ناوکیه‌که‌ی و له‌به‌ر عێراق ئه‌و سیاسه‌ته جیهانه‌ی له‌به‌رامبه‌ر ئێران هه‌یه ناگۆڕدرێت.\nبه‌ڵێن ساڵح وتووێژی له‌گه‌ڵ دکتۆر یوسف گۆران، پسپۆڕی یاسای نێونه‌ته‌وه‌یی و زانسته سیاسیه‌کان له زانکۆی په‌ره‌پێدانی مرۆیی له هه‌رێمی کوردستانی عێراق کردووه.\nده‌توانن له ڕێی کلیککردنی ئه‌و فایله ده‌نگیانه‌ی سه‌روه‌ی ده‌سته چه‌پ گوێبیستی وتووێژه‌که بن، که ماوه‌که‌ی 6:22 خوله‌که.


دیدارێکى تایبەت بە فێستڤاڵى گەلاوێژ له‌گه‌ڵ یوسف عیزه‌دین.\nسازدانى: ئیدریس عەلى\nئیدریس عەلى: تا ئەو شوێنەى ئاگادار بیت چۆن دەڕوانیتە بوونء کاریگەرى فێستیڤاڵى گەلاوێژ لە رابردوودا؟\nیوسف عیزەدین: رەنگە کەم ئاگادار بوونم لەسەرجەم فێستڤاڵەکانى گەلاوێژ، ببێتە لەمپەرى ئەوەى بتوانم بەموشەخەسى و بەتایبەتى شتێکى ئەوتۆى لەبارەوە بڵێم، مەگەر بتوانم بەگشتى شتێک بخەمەڕوو. ئەمە لەگەڵ ئەوەى کەفێستڤاڵەکان کەناڵێکن یان دیاردەیەکن وەک کردە جیاوازن لەخوێندنەوە، کەڕایەڵەى سەرەکى وابەستەکردنى خوێنەر و تێکستە. ئاشکرایە ژانرە ئەدەبى و رۆشنبیرییەکان لەڕێى تێکستەوە خۆیان رادەگەیەنن و هەر لەوێشدا دەمێننەوە تا ئەودەمەى خوێنەر دەیانخوێنێتەوە، بەو پێیەى داخرانێک لەم کردەیەدا هەیە، کەهەر خودى ئەو داخرانەشە جدییەتێکى جیاوازترى پێدەبەخشێت، بەبەراورد لەگەڵ ئەوەى تۆ لەڕێى ئاخافتن و گوتار و قسەو باسەوە تێکست بگەیەنیتە وەرگر. کەواتە لەدەرەوەى بێدەنگى و ساکینبوونى کردەى نووسین و خوێندنەوە، دنیایەکى پڕ لەدەنگ و سەدا هەیە کەدنیاى فێستڤاڵەکانە بەتایبەتى و بەگشتیش سەرجەم کۆڕ و کۆبوونەوەو سیمینارەکان. بۆیە رەنگە بکرێت رووکەشیانە بڵێین فێستڤاڵ کارکردنێکى بەکۆمەڵە وەک ئەوەى کەکۆمەڵێک کەس پێى هەڵدەستێت بۆ کرانەوەو دەرباز بوون لەداخران، ئەم سەربارى ستراتیژیەتى سەرەکى سازدانى و مەبەست و ئامانجەکانى کەپەیوەستە بەخودى سازدەرانییەوە وەک دەسپێک، دواتریش کاریگەرى نیسبییانەى کەم تا زۆر لەسەر ئامادەبووان.. واتە ئەگەر کرانەوە بێت، گرنگ ئەوەیە ئەم کرانەوەیە لەکوێدا رادەوەستێت و چەند پەیوەست دەبێت بەدووبارەبوونەوەو سەفسەتەو هاوچەشنەکانییەوە...تاد، یان چەند لێیان دوور دەکەوێتەوەو جیاواز دەبێت.\nئەگەر بەشێکى گرنگ و بەرچاوى فێستڤاڵەکان لەنێو دنیاى گوتاردا هەڵسوڕێت، ئەوە "فۆکۆ" گوتەنى: ( هەڵە تەنها ئەوە نییە پێچەوانەى راستى بێت، بەڵکو ئەوەیە کەگوتار لێى بێدەنگ دەبێت، یان دوورى دەخاتەوەو پەراوێزى دەخات).\nبۆیە دەبێت سەرەتا فێستڤاڵ هەڵقووڵاوى چەند دیدێکى رەخنەیى جیاواز و بآ پەردە بێت، لەجێى تەبایى و یەک گوتارى و یەک رەهەندى و سەقامگیرى، ناجێگیر و شلۆق و بێلەنگەر و ناتەباو فرە رەهەند بێت، بەدەر لەدنیاى تەقدیسکردن و تەقدیسکراو قسەى خۆى هەبێت، بەڵکو بەمەبەستى هێنانە قسەو کردنەوەى مەودایەک بۆ دیالۆگ و دواندن و پرسیار ورووژاندن سازبدرێت، بەتایبەت کەبۆخۆى لەنێو دنیاى ئاخافتندا هەڵدەسووڕێت. ئەگەر فێستڤاڵ بۆخۆى وەڵام و دۆگما بێت، ئەوە هیچ مانایەک لەسازدانیدا نابینمەوە. نازانم رەنگە هەندێک فێستڤاڵ تەنانەت کۆڕو کۆبوونەوەى تایبەت بەبوارى رۆشنیرى و ئەدەبى لاى خۆمان وەک مەراسیم و بۆنەو تەنانەت زۆر جار جەژن و ئاهەنگى لێهاتبێت. ئەمانە دیاردەیەکى سۆسیۆلۆژین نەک رۆشنبیرى، وەک "عەلى حەرب"یش دەڵێت: ( ناکرێت کۆبوونەوەى رۆشنبیرەکان و یەکبوونیان رۆشنبیریى لێ بکەوێتەوە، هەروەک چۆن کۆبوونەوەى زانا و داناکان نابێتە مایەى دروستبوونى کۆمەڵێکى زانا و دانا ).\nرەنگە باشترین شت کەفێستڤاڵێک پێى هەڵسێت، رآ چۆڵکردنى بێت بۆ دەسەڵاتى فیکریى و خودى مەشروعییەتى بوونى، ئەگینا دەبێتە مینبەرێکى دژە پرۆژەى رۆشنگەرى، ئەگەر ئیدیعاى پێچەوانەى ئەوەش بکات.\nئیدریس عەلى: بوونى ئەم فێستیڤاڵانە کە تایبەتن بە ژانرە ئەدەبیەکان دەتوانن چ رۆڵێک ببینن لە گەشەء بەرەو پێشچوونى رەوتى ئەدەبى و فیکرى؟\nیوسف عیزەدین: رەنگە بتوانین بڵێین فێستڤاڵ وەک خۆى رەنگدانەوەو دەرهاویشتەى ئەو رەوتە ئەدەبى و فیکرى و تەوژمانەیە کەهەیە، هەر ئەمەشە کەدەبێتە مایەى جیاوازى و لێکنەچوونى فێستڤاڵى شوێن و کاتە جیاجیاکان، کاتێک "ژاک دریدا" لەکەشێکى فێستڤاڵ ئامێزدا، بەشدارى زنجیرە کۆڕ و سیمینارێکى ئیستانبوول دەکات و باسەکانى پێشکەش دەکات، دواتر پرسیارێکى سەیر لەیەکێک لەسازدەرانى فێستڤاڵەکە دەکات، دەڵێت:" ئەم وێنەو پەیکەرانەى هەردەم لەپشتمەوەن، کاتێک بابەتەکانم پێشکەش دەکەم، وێنەو پەیکەرى کێن؟!". ئەو کەسەى کەپرسیارەکەى لێکراوە لەوەڵامدا دەڵێت:"ئەمە وێنەو پەیکەرى کەڵەپیاوى تورک ئەتاتوورکە". ئاشکرایە کە"دریدا" بۆخۆى دەزانێت ئەوە پەیکەر و وێنەى کێیە کەلەهەموو شوێنێکدا دووبارە دەبێتەوە بەڵام کەپرسیاریش دەکات مەبەستێکى زۆر قووڵى هەیە و پەیوەستیشە بەو تێڕوانینە هەڵوەشانەوەگەرییەى کەئەو لەمیانییەوە راڤەى شتەکانى کردووەو ئیدى ئەم پرسیارە شەفەهییەى بەشێوەیەک کردووە کەدواى مەرگى، کاتێک گۆڤارێکى فیکرى وەک"کۆجیتۆ"ى تورکى یادى ئەو پیاوەى کردۆتەوە، ئاماژەى بەو پرسیارە داوە کە"دریدا" کردوویەتى و ئاشکرایە کەخودى هەر فیکر و مەعریفەیەک کەلەو پانتاییەدا هەیە رووبەڕووى پرسیار دەکاتەوە.\nئێمە نابێت وابڕوانینە فێستڤاڵێکى دیاریکراو وەک ئەوەى کەخۆى خۆیمان پآ دەناسێنێت، بەڵکو دەبێت بڕوانینە ئەوەى کەلێمان دەشارێتەوەو پێمان ناڵێت، سادەترین پرسیار ئەوەیە بۆ فێستڤاڵێکى دیاریکراو ساز دەکرێت و مەبەست و ئامانج لەسازدانى چییە، دیارە وەڵامیش ئەو وەڵامە سادەو ساکارە نییە کەهەردەم ئامادەگى هەیە.\nئەو پرسیارەى کەخۆى دەسەپێنێت ئەوەیە ئاخۆ کام فێستڤاڵ لەدنیادا هەیە کەهەڵگرى پرۆژەیەکى رۆشنگەرى بێت، بەماناى تەنگ هەڵچنین بەبێدەنگى فیساگۆرى نێو پانتایى ئەدەبى و فیکرى و مەعریفى و سەرجەم کایەکانى دیکەو دواتریش هەوڵدان بۆ دۆزینەوەى پانتاییەکى جوگرافى نوێى مەعریفى.\nنازانم سەربارى ئەو هەموو فێستڤاڵەى کەلەواقیعى کوردیدا سازدراوە، لەکامیاندا لەدیدێکى هەڵوەشانەوەگەرییەوە باس لەنووسراوە پێشووەکانى کورد کراوە، هەر بۆ نمونە ئەگەر "عەلادین سەجادى" عەلامەو نووسەرێکى کەم وێنە بێت، کامەیە ئەو تێکستەى کەئەوى گەیاندۆتە ئەو ئاستە، بۆ نمونە ئەگەر "رشتەى مروارى" یەکەى وەرگێڕیتە سەر زمانێکى دیکەو بەخوێنەرانى شوێنێکى دیکەى بناسێنیت چى لەبارەى ئەو تێکستەوە دەڵێیت، یان زۆر تێکستى دیکەش.. ئەگەر بکرێت خۆمان هەڵبخەڵەتێنین و بەخڕکردنەوەى کۆمەڵێک ناو بەخۆمان بڵێین، ئەوەتا ئێمە لەقۆناغە جیاجیاکاندا دەیان تێکست و نووسەرى بەتوانامان هەیە، بەڵام ئاخۆ کاتێک لەئاست کولتوور و مەعریفە و فیکرێکى جیهانیدا رادەوەستین تاچەند دەتوانین ئەمە بڵێین؟! تاچەند دەتوانین بڵێین لەنێو مەعریفەو فیکر و مێژووى ئەدەبیاتدا شوینجێگەمان هەیە، تەنانەت لەنێو خودى مێژوو خۆشیدا تاچەند شوێنمان هەیە؟! لەکاتێکدا نەک هەر کورد بەڵکو عەرەبیش لەئێستادا بەنەتەوەیەک لەدەرەوەى مێژوودا حیسابى بۆ دەکرێت، وەک زۆر لەبیرمەندەکانیان ئاماژەى پێدەدەن، لەکاتێکدا بەدرێژایى زەمەنێک توانیویانە بچنە نێو مێژووەوە. گرفتەکەى ئێمە لەوەدایە لەڕووى ئەدەبیات و فیکر و نووسین و شتەکانى تردا هەست بەگرفت ناکەین، کتێبى قوتابخانەکان باس لەوە دەکەن کەئێمەش خاوەنى هەموو قۆناغە ئەدەبییەکانین هەر لەکلاسیک و رۆمانتیک و ئەوانى ترەوە تا دەگاتە تازەترین تەوژمى جیهانى، خاوەنى نووسەرى داهێنەر و گەورەین، ئەى کەواتە بۆ شوێنجێگەیەکمان لەنەخشەى فیکر و ئەدەبیاتى جیهانیدا نییە؟!. دەکرێت بڵێین کاتێک فێستڤاڵێک لەئاستێکى کۆمەڵایەتیدا رۆڵى دەبێت، کەسازدەرانى وەک خۆیان هەڵگرى پرۆژەیەکى رۆشنگەرى بن، هەرچەندە رۆشنگەریش دوا دەسکەوت و دواقۆناغى ئاستە مەعریفییەکان نییە، بەڵکو کەشفکردن و گەڕانێکى بەردەوامە، بۆ خۆى ئەلگۆیەکى حازر بەدەست و خاوەن بوونێکى سەربەخۆ نییە، بەڵکو ئیدامەدان بەڕەخنە یەکێکە لەهۆکارەکانى وەگەڕخستنى تەوژمێکى لەو چەشنە، بۆیە ئەگەر بڵێین پرۆژەیەکمان هەیە ئەوە بەبآ رەخنەو رەخنەگرتن لەرەخنە ناتوانین بەفیعلیى بوونى بسەلمێنین، ئەمەش بەبآ تێپەڕکردنى سنوورەکانى ئیدیۆلۆژیاو میتافیزیک و دۆگماو هاوچەشنەکانیان مەحاڵە، دروست نییە فێستڤاڵى ئەدەبى و رۆشنبیرى بکرێتە "ئەرێنا"، بەمانا نمایشکارەکەى.. یان جیاکردنەوەى ئۆستۆکراتیانەى نێوان ئامادەبووان و ئەوانەى کەخاوەن قسەو پێشەنگى فێستڤاڵەکانن بکەینە سوونەتێک، چونکە ئەمە دابڕانێک دروست دەکات لەنێوان دوو پێکهاتەى سەرەکى، کەقەولە لەمیانى فێستڤاڵەوە بەیەک بگەن.\nئیدریس عەلى: پێتوایە بەخشینى خەڵات بەسەرکەوتوانى ئەم فێستیڤاڵە بتوانێت دەنگى جدى درووست بکات؟\nیوسف عیزەدین: سەبارەت بەپرسیارەکەتان وەڵامدانەوەیەکى "عەلى حەرب" هەیە کەگونجاوە لێرەدا ئاماژەى پێبدەین، دەڵێت:( بەگشتى من داواکار نیم کەنووسەران خەڵاتەکان رەفز بکەنەوە، هەر وەک چۆن داواشیان لێناکەم پێوەندى خۆیان لەگەڵ دەزگا سیاسى و کۆمەڵایەتییەکان بپچڕێنن، نووسەر وەک تاکێک داهێنان دەکات، بەڵام لەڕێى کۆمەڵەوە بەرهەمەکەى چآ دەبێت و بۆ ئەویش دەنووسێت).\nپێدان و وەرگرتنى خەڵات ئیختیارە، شتێکى زۆرە ملێیى نییە، دەکرێت کەسێک بەشدار بێت یان نا.. هەردوو حاڵەتەکەش دەگەڕێتەوە بۆ خودى کەسەکە و ئیختیارى خۆى.\nبەڵام کاتێک باس دێتە سەر تێکستێک کەتەئویل هەڵدەگرێت، ئەوە قسەکردن لەسەر باش و خراپى یان هەوڵدان بۆ سڕینەوەى بێسوودە، هەروەک چۆن ئاستەمیشە.\nئیدریس عەلى: پێشنیارت چییە بۆ دوازدەهەمین فێستیڤاڵ کەلە ناوەراستى مانگى یانزەى ئەمساڵدا دەست پێدەکات؟\nیوسف عیزەدین: دەکرێت سازدەرانى فێستڤاڵەکە بەپێداچوونەوەى فێستڤاڵەکانى پێشووتر و سەرنجدان و لێکۆڵینەوە سەبارەت بەو فێستڤاڵانەى کەلەدنیادا سازکراون و سازدەکرێن، لەڕوانگەیەکى جیاوازەوە راڤەى ئێستاى فێستڤاڵەکەیان بکەن، دەکرێت لەپەراوێزەوە بچنەوە نێو ئەوەى کەپێشتر کردوویانەو ئەوەى کەئێستا دەیکەن و هەوڵى جێهێشتنى بۆشایى بدەن لەوەى کەمەبەستیان پڕکردنەوەو قەرەباڵغکردنى جومگە و بەشەکانى فێستڤاڵەکە و وەستان لەئاستێکى تەکنیکیدا بێت. گرنگ نییە چ ناوێکى ناسراو یان نەناسراو بانگهێشت دەکرێت، بەڵکو گرنگ ئەوەیە کەسى بانگهێشتکراو چى دەڵێت، بەڵکو لەوەش گرنگتر ئەوەیە کەنایڵێت و دەیشارێتەوە، یان دەیخاتە پەراوێزەوە، یان دەیەوێت بیڵێت و ناتوانێت بیڵێت؟!. هەر بۆ نمونە وەک لەئێستادا بیرمدەکەوێتەوە، "تۆفیق عەبدول" لەیەکێک لەفێستڤاڵەکانى گەلاوێژدا باسێکى لەسەر "ئەنفال" پێشکەش کرد، رەنگە گرنگترین بەشى باسەکەى کەوەک پەراوێزێک خستییە روو، باسکردنى بوو بێت لەخەڵکى ناوچەیەکى ئەنفالکراو کەپاش راپەڕین و دواى ئاوەدانکردنەوەى ناوچەکەیان، دەرئەنجامى هاتنى کۆمەڵێک گوێدرێژ بۆ گوندەکەیان کەلەلایەن رێکخراوێکەوە پێشکەشیان کراوە، دەدەنە هاڕەى چەپڵە و بەچەشنێکى سەیر شاگەشکە دەبن بەهاتنى ئەو گوێدرێژانەى کەبەدیارى بۆیان نێردراوەو پێشوازییەکى زۆر گەرمیان لێدەکەن. لەکاتێکدا ئەم ئاماژەپێدانە ئەو دەم بەبێدەنگى و وەک شتێکى ئاسایى تێپەڕى، بەڵام ئەگەر کەمێک لێى وردبینەوە دەزانین چەند دەرکەیەکى گرنگە بۆ دیراسەکردنى ئەنفال. تێگەیشتن و رامان لەچەپڵەلێدانى خەڵکى ناوچەیەکى کوردى بۆ هاتنى گوێدرێژ و پێشوازى لێکردنى، بەپێى ئەو مێژووەى کەکورد لەگەڵ گوێدرێژ هەیەتى کارێکى ئاسان و سەرپێى نییە. هەروەک چۆن هەڵقووڵاوى ئاژەڵ دۆستى خەڵکى ئەو ناوچەیەش نییە، رەنگە بەتەواویى مانایەکى مەجازیشى نەبێت، ئەى کەواتە چییە؟!.\nبەهەرحاڵ بوونى ئەو چەشنە بابەتانەى کەسەربارى سادەبوونیان، پرسیارى زۆر گرنگتر لەگوتارە ئیدیۆلۆژى و بابەتە تەقلیدییەکان دروست دەکەن گرنگن، سەربارى ئەوەى دەرکەیەکى نوێش دەکەنەوە بۆ تێڕوانین.\nدەبێت فێستڤاڵ کردنەوەى دەرکەیەک بێت بۆ هاتنە قسەى دەنگە پەراوێزخراوەکان، دووبارەبوونەوەى بەردەوامى هەموو ئەوانەى کەلەسەرجەم کۆڕ و کۆبوونەوەو سیمینار و فێستڤاڵەکاندا قسەیان هەیە کارێکى باش نییە.\nنازانم رەنگە ئاگادار نەبم لەوەى کەلەکاتى یان پاش فێستڤاڵى گەڵاوێژ قسەو باسێکى جیدى سەبارەت بەستراتیژییەت و ماهییەت و پەنهانەکانى کرابێت، هێندەى ئاگادارم زیاتر قسە لەسەر تەکنیک و چۆنیەتى بەڕێوەبردن و شتى سەر زارەکى و شەخسى کراوە.\nدەبێت لەوەهمى چێکردنى شتێکى کامڵ دووربکەوینەوەو لەدەسپێکەوە دان بەناکامڵى ئەوەدا بنێین کەدەکەین، کارێکى باش نییە گەر فێستڤاڵێک تەنها بۆ مەراسیم و دەنگ و گوتار و بابەتە لێکچوو و تەقلیدییەکان کورت بکەینەوە، لەکاتێکدا خودى سازدەرانى هەر فێستڤاڵێک ئەگەر دیدو تێڕوانینێکى رەخنەییان هەبێت و خاوەن پرۆژەیەکى رۆشنگەرى بن و فامى ئاستەنگەکانى رابردوو و ئێستاى رۆشنبیریى کوردیان کردبێت، دەبێت زۆر بەجدییەتەوە ئەو مەودایە بۆ کردنەوەى دەرکەکان بقۆزنەوە، بەدەر لەزاتییەتى خۆیان و فێستڤاڵەکە مامەڵە لەگەڵ ئەوەدا بکەن کەدەبێت بخرێتە روو.\nشایانى باسە لەمێژەوە بیرمەندانى رۆژئاوا تادەگاتە ئێستا، بێسڵکردنەوە باس لەتێکشکانى خودى خۆیان و هەڵوەشانەوەى بەهاکان و کاڵبوونەوەى ئازادییەکان و ترسناکى سەنترالیزمى ئەقڵ و دەیان وردەکارى مەعریفى و فەرهەنگى و کولتوورى خۆیان دەکەن و زۆر بەتوندى رەخنەى لێدەگرن و زەمینە بۆ هاتنەوە ناوەوەى شتە پەراوێزخراو و چەپێنراو و تابۆ و رێلێگیراوەکان خۆش دەکەن و سەرجەم دوالیزمییەکانى خۆیان هەڵدەوەشێننەوە، ناشرینییەکانى خۆیان بآ پەردەپۆشکردن و شەرمکردن دەخەنەڕوو، لەکاتێکدا هەموو ئەمانە نەبۆتە مایەى لەناوچوون و مەترسى لەسەر داهاتوویان دروست نەکردووە و تائێستا هەن و لەهەموو بوارەکانیشدا باڵادەستن، کەچى لەرۆژهەڵات و بەتایبەتیش لەواقیعى کوردیدا، هەردەم وەهمى بەرەوپێشچوون و هەنگاونان بەرەو پێشەوەو خەیاڵى بەناو پۆزەتیڤ و جوان باڵادەستە، کەلەڕاستیدا زۆر پێچەوانەى ئەوەیە کەلەزەمینەى واقیعى شتەکاندا هەیە، ئیدى نازانم ئەمە تاکەى بەردەوام دەبێت و لەکەیدا هەست بەو پێگە راستەقینەیە دەکەین کەلەسەرى راوەستاوین، کەبەچەشنى خمخۆرکێک تادێت زیاتر بۆ ناوەوە راکێشمان دەکات.


Mewda Media | نیشتمانی شین "ماڤی ڤەتەن"؛ ستراتیژی خۆهێشتنەوەی ئەردۆغان\nنیشتمانی شین "ماڤی ڤەتەن"؛ ستراتیژی خۆهێشتنەوەی ئەردۆغان و بەربەستەكانی بەردەمی\nمەودا میدیا - سلێمانی | 2021/03/27\nدوو سەرۆك لە مێژووی توركیادا، خەونی ئیمپراتۆریانەیان هەبووە، یەكەمیان، مستەفا كەمال ئەتاتورك (سەرۆك كۆماری توركیا 1923- 1938) خەونی بنیاتنانی دەوڵەتێكی نەتەوەیی- عەلمانی بەهێزی بە رووبەری ئیمپراتۆریەتێك هەبوو. دووەمینیان رەجەب تەیب ئەردۆغان، خەونی بنیاتنان یان زیندووكردنەوەی "عوسمانیەتی نوێ" بە فۆرمێكی دیموكراسیەتی پارێزگارانەی هەیە.\nئەتاتورك دەوڵەتێكی بەهێزی بۆ تورك بنیاتنا، كۆتایی بە هێزی سیاسی و كۆمەڵایەتی ئیسلامی هێنا، بەڵام تەمەن رێگەی نەدا زۆرینەی خەونەكانی بەدیبهێنێت، دیارترین سیماكانی فەرمانڕەواییەكەی "پیرۆزكردنی تورك"، كۆمەڵكوژی كورد، ئەرمەن و كەمە نەتەوە و ئایینییەكانی دیكە بوو.\nفەرمانڕەوایی ئەردۆغان بە كردار لە 2003ەوە دەستپێدەكات، لەگەڵ ئەوەی خۆی گیرۆدەی تەسككردنەوەی ئازادییەكان و دەسەڵاتێكی سەركوتكەر بوو، بەڵام لەگەڵ فراوانبوونی دەسەڵات و هێزی نەرم و رەقی، وا هەمان ئەزموونی نەتەوەیی و عەلمانییە توندڕەوكان دووبارە دەكاتەوە، هاوتەریبی ئەوەش بردنە دەرەوەی هێزی سیاسی، سەربازی و ئابووریی توركیا و گێچەڵكردن بەوانی دیكە و گرتنەبەری سیاسەتی فراوانخوازیی، وایانكردووە سەرەڕای چەندین شكستی ناوخۆیی، بێزراوی دەرەوە، دەركەوتنی هاوپەیمانێتیی دژی، كەمتر بیر لە بەخۆداچوونەوە دەكاتەوە، بگرە هەر بەردەوامیشە و توركیای گۆشەگیركردووە.\nپرۆژەی نیشتمانی شین "ماڤی ڤەتەن"، یەكێك لە ستراتیژە ئێستاییەكانی رەجەب تەیب ئەردۆغان، سەرۆك كۆماری توركیایە بە ئاراستەی دروستكردنی كۆمار، نیشتمان یان ئیمپراتۆریەتێكی دەریایی، بەشێوەیەك دوو توركیا دەبینین، ئەگەر ئەردۆغان لە جێبەجێكردنی سەركەوتوو بێت.\nماڤی ڤەتەن چییە؟\nكۆماری توركیا یەكێك لەو وڵاتانەیە گرفتی كەمیی وزەی هەیە، ئەوەش بەپێی قسەی رەجەب تەیب ئەردۆغان، سەرۆك كۆماری توركیا بووەتە هۆكاری كورتهێنانی بودجە، ئەو وایكردووە و بەدیاریكراویش لە سەردەمی فراوانخوازییەكانیدا بەدوای سەرچاوەی وزەدا بگەڕێ بۆ ئەوەی هەم خاوەنی ئەو كەرتە گرنگە بێت، هەمیش دژەكانی وەكو خاڵی لاواز بەرانبەری بەكارینەهێنن.\nنیشتمانی شین؛ پرۆژەیەكی ستراتیژییە "نیشتمانی شین، كە بە توركی واتە "ماڤی ڤەتەن" یەكەمجار لە ساڵی 2006 لەلایەن جیم گۆردەنیز، ئەدمیراڵی دەریاوانی توركییەوە خرایەڕوو. پرۆژەكە بریتییە لە هەوڵە نەتەوەییەكانی توركیا، بۆ فراوانخوازی سنوور و كۆنترۆڵكردنی هەرسێ دەریای سەر سنووری وڵاتەكە، كە بریتین لە دەریای رەش لە باكوور و هەروەها دەریای ئیجە و دەریای سپی نێوەڕاست لە باشووری ئەو وڵاتە".(1)\nدەریا بۆ توركیا لە سەردەمی ئەردۆغاندا بە تەنها سەرچاوەیەكی گەشتیاری نییە، بەڵكو هۆكارێكیش دەبێت بۆ پەیداكردنی وزە؛ نەوت و غاز كە ئێستا هۆكاری سەرەكیی كێشەكانی جیهانە. ئەدمیراڵ جیم گۆردنیز هۆكارەكەی بەو شێوەیە باسكردووە "بەپێی كات یارمەتیدەری توركیا دەبێت بۆ دەستەبەركردنی سەرچاوەی وزە لە دەریادا".\nرووبەری نیشتمانی شین بریتییە لە 462 هەزار چوار گۆشە، ئەو رووبەرەش نیوەی گشتیی رووبەری كۆماری توركیایە كە بریتییە لە 783،562 كیلۆمەتر دووجا، ئەمە ئەگەر لە رووی جیۆ- ئابووری و سیاسییەوە لێكدانەوەی بۆ بكرێت رۆڵی گرنگی دەبێت لە پێشخستنی توركیا، بەهۆی ئەوەشەوە هەیمەنەی سیاسی توركیا زیاتر دەبێت و رۆڵی سەرەكیی لە دەستتێوەردانەكانی دەبێت.\nدەستپێكردنی پرۆژەی ماڤی ڤەتەن\nساڵی 2006 جەنەراڵ جیم گۆردەنیز ستراتیژی "ماڤی ڤەتەن"ی خستەڕوو، ساڵی 2015 رەجەب تەیب ئەردۆغان، سەرۆك كۆماری توركیا پشتیوانیی بۆ جێبەجێكردنی خستەڕوو، مانگی شوباتی 2019 هێزە دەریاییەكانی توركیا "مانۆڕی ماڤی ڤەتەن"یان دەستپێكرد كە بە گەورەترین مانۆڕ لە مێژووی سەربازیی ئەو وڵاتە باسی لێوەكرا:\n• مانۆڕی یەكەم 2019 بە بەشداری 103 كەشتی و چەندین هەزار سەرباز و فڕۆكە دەستیپێكرد.\n• مانۆڕی دووەم مانگی ئایای 2019 بە بەشداریی 131 كەشتی، 57 فڕۆكە و 33 هەلیكۆپتەر دەستپێكرد.\nسەرۆك كۆماری توركیا لەبارەی مانۆڕەكەوە وتی "رووبەری نیشتمانە شینەكەمان 462 هەزار مەتر چوارگۆشەیە، بۆیە هەموو هەوڵێك دەدەین بۆ پاراستنی نیشتمانە شینەكەمان".\nپرۆژەی نیشتمانی شین، سێ ئامانجی سەرەكی و گرنگ بۆ ئەردۆغان دەستەبەر دەكات:\nیەكەم: پارتی داد و گەشەپێدان "ئەكەپە" لە هەڵبژاردنە پەرلەمانییەكەی 2015 زۆرینەی رەهای لەدەستدا، رێژەی دەنگەكانی بۆ 41% و كورسییەكانی بۆ 259 كەمیكرد. ئەوە رێژەی دڵمەندی ئەردۆغان نەبوو، لەگەڵ ئەوەشدا زیاتر خراپبوونی دۆخی سیاسی و ئابووریی كاریگەریی نەرێنی لەسەر ئەكەپە و ئەردۆغان دروستكرد، بۆ خۆ دەربازكردن لەو قەیرانە و ئاراستەكردنی رایگشتی بەرەو ئامانجێكی دیكە، ئەردۆغان ستراتیژی "ماڤە ڤەتەن"ی خستەوە بەرباس و پشتیوانی خۆی بۆ جێبەجێكردنی راگەیاند.\nدووەم: كۆماری توركیا بەردەوام بۆ پێشخستنی كەرتی پیشەسازی، نەوت و غازی هاوردە كردووە، لە رووی ئابوورییەوە تێچوویەكی زۆری دەوێت و بووەتە هۆی كورتهێنان لە بودجەی گشتی وڵاتەكەدا. بەهۆی ئەو پرۆژەیەوە، ئەگەر بگاتە ئەنجام توركیا دەبێتە خاوەن بڕێكی زۆر نەوت و غازی خۆی.\nسێیەم: بۆ دەربازبوون لە قەیرانەكانی و مانەوەی لە دەسەڵات، رەجەب تەیب ئەردۆغان بەردەوام پەنای بۆ ئەوانی دیكە بردووە، بەتایبەت بۆ سەركەوتن لە هەمواركردنەوەی دەستووری توركیا و هەڵبژاردنی سەرۆكایەتی ساڵی 2018 كە خۆی بەربژێركرد دوای گۆڕینی سیستمی پەرلەمانی بۆ سەرۆكایەتی.\nلەمەیاندا هانای بۆ دەوڵەت باخچەلی، سەرۆكی پارتی بزووتنەوەی نەتەوەیی "مەهەپە" برد و پێكەوە هاوپەیمانیی گەلیان دروستكرد "ساڵی 2017، پارتی داد و گەشەپێدان "ئەكەپە" پرۆژەی راپرسی لەسەر هەمواركردنەوەی دەستووری توركیا و گۆڕینی سیستمی پەرلەمانی بە سەرۆكایەتی خستەڕوو، مەهەپە و بەتایبەت دەوڵەت باخچەلی پشتیوانیی سیاسەتەكانی ئەردۆغان و پرۆژەی دەستوورە نوێیەكەشی كرد، ئەو پشتیوانییە بوو بە سەرەتایەك بۆ رێككەوتن و هاوپەیمانێتیی سیاسی نێوان ئەكەپە و مەهەپە، ساڵی 2018 لە چوارچێوەی "هاوپەیمانێتی گەل"دا مەهەپە و ئەكەپە رێككەوتن و سەرەتایەكی تازە لە مێژووی سیاسی ئەو وڵاتە دەركەوت". (2)\nنەوت و غاز، گڕ بەردەداتە دەریا\nئامانجی سەرەكی سەرۆك كۆماری توركیا لە پشتیوانیكردنی ستراتیژی "ماڤی ڤەتەن- نیشتمانی شین" وەدەستی خستە نەوت و غازە كە توركیا خاوەن بڕێكی زۆری بەرهەمهێنراو یان یەدەك نییە، رەجەب تەیب ئەردۆغان لە وتارێكیدا راگەیاند "پرۆسەی گەڕان بەدوای وزەدا لە دەریای ناوەڕاست پێشكەوتنی باشی بەخۆیەوە بینیوە، هەنگاوەكان بەو ئاراستەیەن توركیا ئازاد بكات لە پەیوەندییە دەرەكییەكانی لە بواری وزەدا". (3)\nپرۆسەی بنیاتنانی ماڤی ڤەتەن، كێشە و ململانێی زۆری بەدوای خۆیدا هێنا، كاردانەوەكانی یەكێتیی ئەوروپا بەتایبەت فەرەنسا، قوبرس و یۆنان، لەسەر ئاستی هەرێمایەتی ئیسرائیل و كۆماری عەرەبیی میسر بەتوندی رووبەڕووی توركیا بوونەوە و لەو رووەشەوە چەندین هەنگاو نران.\nبۆ رێگرتن لە ستراتیژیی ماڤی ڤەتەن دوو بەرەی دژ بەیەك هاتنە ئاراوە بەم شێوەیە:\nیەكەم: ساڵی 2019، كاتێك رەجەب تەیب ئەردۆغان تووشی قەیرانی زیاتری ناوخۆیی و بەتایبەت دابەزینی بەهای لیرە بووەوە، پەنا بردە بەر رێككەوتنێك لەگەڵ فایز سەڕاج، سەرۆكی حكومەتی دانپێدانراوی لیبیا بۆ دروستكردنی رێڕەوی دەریایی و بەكارهێنانی سنوورە ئاوییەكانی.\nدووەم: وڵاتانی كارای دژە پرۆژەی نیشتمانی شین بریتی بوون لە "میسر، ئیسرائیل، فەرەنسا، یۆنان و قوبرسی" پێكهاتوون و چەندین هەنگاویان گرتووەتەبەر.\nویستی توركیا داگیركردن و بەكارهێنانی لیبیا بوو لە پشتیوانیكردنی لە فایز سەڕاج، لەدوای رێكەوتنەكەشیانەوە هێزی دەریایی توركیا دەستی بە جوڵەكرد، كاردانەوەی میسر رۆڵی لە دەستپێكردنی سەرەتاكانی وەستانی توركیا هەبوو ئەویش بەدیاریكردنی "هێڵی سوور" بۆ دەستێوەردانە سەربازییەكانی توركیا لە لیبیا كە ئامانج لێی دەستگرتن بوو بەسەر زۆرینەی كێڵگە نەوتییەكاندا كە بە سنووری میسرەوەیە.\nیۆنان لە هەموو وڵاتانی دیكە روونتر و زیاتر بە كردەوە هەوڵی رووبەڕووبوونەوەی توركیای دا، بەگەڕخستنەوەی هەوڵە دیپلۆماسییەكانی دژی توركیا و هەنگاوەكانی بنیاتنانی نیشتمانی شین لە دەریا، رەتكردنەوەی هەموو جۆرە گفتوگۆیەك لەگەڵ توركیا تا ئەو كاتەی هێزەكانی لە ئاوەكانی دەریای سپی ناوەڕاست دەكێشێتەوە، داواكردنی لە یەكێتیی ئەوروپا بۆ سەپاندنی سزا بەسەر توركیادا.\nهەرچی یەكێتیی ئەوروپایە هەڕەشەی سەپاندنی سزای توندی بەسەر توركیادا كرد، ئیمانوێل ماكرۆن، سەرۆك كۆماری فەرەنسا هێزی دەریایی ناردە ئاوەكانی دەریای سپی ناوەڕاست و لە وڵاتانی دیكەی ئەوروپا زیاتر هەوڵیدا یەكێتیی ئەوروپا یەكگرتووانە سزای توركیا بدات.\nهەروەها رێككەوتنی دیاریكردنی سنوورە ئاوییەكان لەنێوان قوبرس، میسر و یۆنان هەوڵێكی سەركەوتوو بوو بۆ رێگریكردن لە مانۆڕ و پرۆسەی دەرهێنانی وزە لە ئاوەكانی دەریای سپی ناوەڕاست.\nدروستكردنی "نیشتمانی شین" پرۆژەیەكی ستراتیژی و سیاسیی گرنگە، توركیا بەهۆیەوە دەبێتە خاوەن هەیمەنە و وزەی زیاتر، هەروەها مەترسیی لەسەر قوبرس، میسر، یۆنان، ئیسرائیل بەشێوەیەكی راستەوخۆ و یەكێتیی ئەوروپا و زۆر وڵاتی دیكە بەشێوەیەكی ناڕاستەوخۆ دروستدەكات.\nزۆر هۆكار، ئاماژە و پێدراو ئەوە رووندەكەنەوە توركیا لە دروستكردنی نیشتمانی شین و فراوانتركردنی سەركەوتوو نەبێت، بەتایبەت لەسەر ئاستی ناوخۆ و هەرێمایەتی توركیا تووشی قەیرانی قووڵ بووە، هەروەها بەهۆی سیاسەتە خراپەكانی لەسەر ئاستی نێودەوڵەتی بەهەمان شێوە وێنەیەكی شێواوی هەیە و گوشاری زۆری دەخرێتە سەر. لە هاتنەكایەی ئەو هەموو قەیرانانەی بەرۆكی توركیای گرتووە، رەجەب تەیب ئەردۆغان بەرپرسیاری یەكەمە، ئەگەری زۆریشی هەیە ئیتر شەمەندۆفێرەكەی لە ئەنقەرە و كەشتییەكەشی لە دەریادا بووەستێت.


یەكیەتی مامۆستایان: بە پێدانی موچەش بایكۆت ناشكێنین | KURDPLAT\nیەكیەتی مامۆستایان: بە پێدانی موچەش بایكۆت ناشكێنین\nکوردپلات 10/15/2020 10:59:00 ص ليست هناك تعليقات\nئەگەرچی لە ئەمڕۆ پێنجشەممەوە حکومەتی هەرێمی کوردستان دەستی بە دابەشکردنی مووچە کردووە، بەڵام لقی سلێمانیی یەکێتیی مامۆستایان رایدەگەیێنێت تاوەکو بڕیار نەدرێت "30 رۆژ جارێک مووچە بەبێ بڕین دابەش بکرێت"، بایکۆت ناشکینن.\nرۆژی چوارشەممە حکومەتی هەرێمی کوردستان خشتەی نوێی دابەشکردنی مووچەی راگەیاند کە لە ئەمڕۆ پێنجشەممە 15-10-2020 دەستپێدەکات و یەکەم وەزارەتیش کە مووچە وەردەگرێت، وەزارەتی تەندروستییە.\nلقی سلێمانیی یەکێتیی مامۆستایان راگەیێندراوێکی بڵاوکردەوە کە ئەمە دەقەکەیەتی:\nدوای راگەیاندنی رۆژی 6-10 دە رۆژ دانرا بۆ حکومەتی هەرێمی کوردستان بۆ وەڵام دانەوە، بەڵام تاوەکو ئێستا بەشێوەیەکی فەرمی وەڵام وەرنەگیراوە جگە لە راگەیێندراوی ئەمڕۆ کە بەرواری 14-10 لە راگەیاندنەکانەوە بینرا ئەوەش ئەو دوو خاڵەی کە داواکارابوو باس نەکرا. هەربۆیە ئەنجوومەنی لق پشت بەند بە داواکاریی مامۆستایان و بەڕێوەبەرەکان لە رێگەی گرووپەکانەوە بە تەلەفۆن و کورتەنامە داوای بەردەوام بوونیان کردووە بڕیاردرا بە:\n1- بەردەوام بوون لە هەڵوێستی 6-10\n2- جەختکردنەوە لەسەر داوکارییەکان کە\n-30 رۆژ جارێک مووچە دابەش بکرێت بەبێ بڕین\n- کارکردنەوە بە تەرفیع لە لیستی مووچە\n- دەرکردنی یاسای پارێزبەندی مامۆستا لە پەرلەمانی کوردستان\n- بەلیستی جیا 18%ی بڕاو خەرجبکرێتەوە لە هەفتەی داهاتوودا ئەگەر خزمەتی مامۆستا لەبەرچاو دەگیرێت.\nهەمووان ئەو راستییە دەزانن کە وەزارەتی پەروەردە تەنها سێ پۆلی خوێندنی کردووەتەوە کە ئەوەش یەک و دووی بنەڕەتی لەگەڵ دوانزەی ئامادەیی. بەوەش نۆ پۆلی تر لە دەرەوەی هۆڵەکانی خوێندن و کەمینەی مامۆستا ئەرکی قورس لەسەر شان دەگرن، ززۆرینەی خوێندکار و قوتابی و مامۆستا لە دەرەوەی ناوەندەکانی خوێندن دەبن سەرەڕای کەمیی دابینکردنی بابەتی خۆپارێزی.\nهەر بۆیە بەردەوام دەبین تاوەکو گرنگیی تەواو دەدرێت بە سێکتەری پەروەردە و باشکردنی گوزەرانی مامۆستا.


ئامۆژگارییەکانم بۆ گەنجانی تەمەن 25 ساڵ ئەوەیە هەڵەت کرد گوێی مەدەرێ، کەوتی جارێکی تر هەڵسەرەوە و خۆشی ببینە لە ژیانت\nلە تەمەنی 14 بۆ 15 ساڵیدا بیربکەرەوە کە چۆن مێشکت بەکاربهێنیت و چاو بخەرە سەر ئەو شتانەی سودیان لێ دەبینی\nلە تەمەنی 15 و16 ساڵیدا کار لەسەر گەنجێتی بکە، چونکە گەنجێتی پڕە لە بەهرە و هونەر، هەڵەکردن لە ژیاندا کارێکی ئاساییە، وانەیەکی نوێت فێر دەکات\nداهاتوو ململانێ نییە لەسەر زانین و زانست بەڵکو ململانێ کێبڕکێیە لەسەر داهێنان و بنیاتنان، لەسەر تێڕامان و فێربوون و سەربەخۆیی ئایدیا، چونکە گەر وەکو ئامێر بیر بکەیتەوە، سبەی دەبیتە ئامێر و ئامێریش دەبێتە جێگرەوەی خەڵک و وەک خەڵکی لێ دێت.\nلەچەند ساڵی تردا تەکنەلۆژیا گۆڕانێکی گەورە بەرپا دەکات. دەبێ چاو بخەیتە سەر هەموو شتەکان و بەوردی تێیان بڕوانی نەک تەنها لە ئامێرەکان بەڵکو لە خۆشەویستی و ئەڤین و بەچاوی سۆز و رێزەوە سەیریان بکەی تا سەرکەوتن بەدەست بهێنیت.\nدەساڵ لەمەوبەر بەهای ئەنتەرنێت لە لوتکەدا بوو بەڵام ئێستا نا چونکە هەموو کەسێک بەکاری دەهێنێت.\nسەیرم لێدێ کە دەبینم لەقوتابخانەی سەرەتایی دوجار تاقیکردنەوە ئەنجام دەدەن ، سێ جاریش بۆ قۆناغی ناوەندی. هەروەها لە زانکۆش من سێ جار هەوڵمداوە.\nکە بەدوای کاردا گەڕاوم سێ جار بێهیوایان کردم لە نەبونی ئیش و دەستکەوتنی ئیش\nچوم ببم بە پۆلیس وتیان تۆ ناشێی، لە کۆی 25 کەس، 23 کەس وەرگیران بەڵام منی تیا نەبوو و وەرنەگیرام\nزۆر حەزیشم لە کاری سینەما بوو، 10 جار داواکاریم بۆ کاری سینەما رەتکرایەوە و کاریان پێ نەداوم، زۆر بێتاقەت بووم بەڵام کۆڵم نەداوە.\nئەزانی ژیان وەک چی وایە؟ وەک پاکەتێ شوکەڵاتە وایە، نازانم چ بەشێکم بەردەکەوێ، تۆ دەبێ لە ژیاندا هەوڵ بدەیت بەردەوام بیت.\nخۆ ئەو خەڵکە هەر هەموی باوکێکی دەوڵەمەند یا باپیرێکی لێهاتووی نییە، یاخود پارەی لە بانکەکان نییە تا بەتەمابیت لەسەری بژی، دەبێ کار بکەی هاوکات بێ هیوا نەبی، تا بە ئاواتی خۆت دەگەیت دیارە ئەمەش ئاسان نییە، بەڵام هیچ شتێک لە ژیاندا ئاستەم نییە، هەوڵی دەوێ، تێکۆشانی دەوێ تا بگەیت بەو ئاواتەی لە مێشکی خۆتدا پلانت بۆ داناوە.\nئارام و لەسەرخۆبە، باڵانسی خۆت رابگرە و زوو هەڵمەچۆ، ئیشکردن بریتی نییە لەوەی کە ململانێ و پاشقول لەیەکتری بگرین، چونکە گەر تۆ مردی واتا من دۆڕام..\nبۆیە لەبری ئەوە سود لە دەرچونی خەڵکی وەربگرە، سود لە هەڵەکانیان وەرگرە و لە ژیانیشدا با هیوا و خەونت هەبێ\nئەمڕۆ نزیکەی 8 ملیۆن کەس پێگەی (عەلی بابا) بەکاردێنن، کەچی زۆرجار پێمدەڵێن (جاک مای شێتە)\nمن بەلامەوە شێتی لە گەمژەیی باشترە، هەر کەسێ ئێمەی قبوڵە ئێمە سوپاسی دەکەین\nهەمو کەسێ لە ژیاندا کێشە و گازەندەی هەیە، بەڵام گازەندەکردن چارەسەری کێشەکان ناکات، ئەگەر هەلێکت دەستکەوت زوو بیقۆزەرەوە و لە دەستی مەدە هەوڵ بدە و مەترسە و مل مەدە.\nسەرەتا ئەو قوتابییانەی کە لای ئێمە کاریان دەکرد هەموویان کارامە و لێزان نەبوون، بەڵکو خەڵکانی سادە و هەژار بون هەوڵیان داوە تا گەیشتونەتە ئەم پلەیە و ئەوانە کەسانی گەشبین بون بە ژیان.\nتکایە ئەگەر تۆ دەرچوی زانکۆیەکی گەورە و ناوداری رێز لە دەرچووانی زانکۆ هەژارەکان بگرە، تکایە ڕێز لە خۆتان بگرن، بێهیوا مەبن ژیان چانسی زۆری تیایە.\nلەژیانتا یەک جار هەوڵ بدە، هەوڵی گۆڕانکاری بدە، شتی خراپ روونادات و بەرۆکت ناگرێ.\nلەهەڵەکانت بێزار مەبە، وانەیەکی گەورەت دەدەنێ هەر ئەمەش کە وات لێدەکات جیاواز بیت.\nئەمڕۆ جاک مای بە یەکێ لە دەوڵەمەندترین کەسەکانی جیهان دادەنرێت و چوار جار هەوڵی داوە تا لە کۆلێژ وەرگیرا، پاش دەرچونیشی داوای 30 جۆر ئیشی کردووە و بەدوایدا گەڕاوە بەڵام هەمویان رەتیانکردۆتەوە و کاریان نەداوەتێ. بەڵام کۆڵی نەدا تا بوو بەو کەسەی ئەمڕۆ دەیبینین\nدامەزرێنەری کۆمپانیای گەورەی (عەلی بابایە) بۆ بازرگانی ئەلەکترۆنی.\nئه‌م بابه‌ته  363 جار خوێندراوه‌ته‌وه


لاهور شێخ جەنگی: هەڵوێستی لەسەر سیستەمی لامەركەزی نەگۆڕە\nجۆ بایدن و ئەنتۆنی بلینکن\nجۆ بایدن سەرۆکی هەڵبژێردراوی ئەمریکا ئەنتۆنی بلینکن-ی وەک وەزیری دەرەوەی ئەمریکا، ئەلیساندرۆ مایۆرکسی بەرەگەز کوبی وەک وەزیری ئاسایشی ناوخۆ و جۆن کیری وەک نوێنەری تایبەتی سەرۆکی ئەمریکا بۆ گۆڕانکارییەکانی کەش و هەوا یەکلاییکردەوە.\nئەمڕۆ دووشەممە میدیاکانی ئەمریکا بەشێکی پۆستەباڵاکانی ئیدارەی جۆ بایدن سەرۆکی هەڵبژێردراوی ئەمریکایان بڵاوکردەوە، بەگوێرەی زانیارییەکان پشتڕاستکراوەکان لەکابینەی سەرۆکی هەڵبژێردراوی ئەمریکادا ئەنتۆنی بلینکن وەک وەزیری دەرەوە دیاریکراوە.\nئەنتۆنی بلینکن ساڵی 1962 لە خێزانێکی جولەکە لە دایکبوە و بەکالۆریۆسی لە زانکۆی هارڤارد و دکتۆرای لە یاسا لە زانکۆی کۆڵۆمبیا وەرگرتوە، ساڵی 2009 تاوەکو 2013 یاریدەدەری جێگری سەرۆکی ئەمریکا بوە، هەروەها ساڵی 2015 تاوەکو 2017 جێگری وەزیری دەرەوەی ئەمریکا بوە.\nئەنتۆنی بلینکن پێشوتر لەبارەی هێرشی تورکیا بۆ سەر رۆژئاوای کوردستان رەخنەی لە ئیدارەی وڵاتەکەی گرت و رایگەیاند، "ترەمپ متمانەی ئەمریکای شکاند لە ناوچەکە بە کشانەوەی لە سووریا، کوردیش کە هاوپەیمانی ئەمریکان لە شەڕی دژی داعش لە دۆخێکی ناهەمواردا بە تەنیا جێمان".\nوەک میدیاکانی ئەمریکا باسیان کردوە، ئەلیساندرۆ مایۆرکسی بەرەگەز کوبی وەک وەزیری ئاسایشی ناوخۆ و جۆن کیری وەک نوێنەری تایبەتی سەرۆکی ئەمریکا بۆ گۆڕانکارییەکانی کەش و هەوا دەیاریکراون.\nئاماژە بەوەشکراوە، رۆن کلاین وەک سەرۆکی فەرمانبەرانی کۆشکی سپی دەستبەکاردەبێت، هەروەها جیک سۆلیڤان وەک یاریدەدری سەرۆک بۆ کاروباری ئاسایشی نەتەوەیی دەستبەکاردەبێت.\nئەنتۆنی بلینکن دەبێتە وەزیری دەرەوەی ئەمریکا\nئه‌م بابه‌ته 5084 جار خوێنراوه‌ته‌وه


ناس كورد شێوازی دانه‌وه‌ی پاشه‌كه‌وتی موچه‌ی فه‌رمانبه‌ران ئاشكرا ده‌كات [تایبه‌ت]\n"هه‌ژماری بانكی بۆ فه‌رمانبه‌ران دروستده‌كرێت"\n22:19 چوار شه‌ممه 08 كانونی دووه‌م 2020\nحکومەتی هەرێمی کوردستان، لە ڕێگەی دانانی هه‌ژماری بانكییه‌وه بۆ فه‌رمانبه‌ران پاشه‌کەوتی موچە ده‌داته‌وه و بڕیاریشە کەمترین موچەی خانەنشینی لە هەرێم لە چوار سەد هەزار کەمتر نەبێت.\nپاش ئەوەی لە کۆبوونەوەی ئەمڕۆی ئەنجوومەنی وەزیراندا، دوو بڕگه‌ی نوێ بۆ پڕۆژه یاسای چاكسازی موچه و خانه‌نشینی په‌سه‌ندكرا كه تایبه‌تن به كه‌مترین موچه‌ی خانه‌نشینی و شایسته‌ی دارایی موچه‌خۆران، سەرچاوەیەکی به‌رپرس لە ئەنجومەنی وەزیران سەبارەت بەو دوو بڕگەیە تایبەت بە ناس کوردی ڕاگەیاند :” ئەودوو پێشنیارەی کە ئەمڕۆ، حکومەتی هەرێمی کوردستان پەسەندی کرد، پێشنیاری لیژنەی دارایی پەرلەمانی کوردستان بوو، ئەنجومەنی وەزیرانیش دوای ڕاوێژ لەگەڵ لیژنەی دارایی و ئابوریی پەرلەمان، دوو بڕگەی نوێی بۆ پڕۆژە یاساکە پەسەند كرد”.\nسه‌رچاوه به‌رپرسه‌كه رونیكرده‌وه، بڕیارە شایستە داراییەکانی فەرمانبەران کە لە ماوەی پێشودا بەهۆی قەیرانی دارایی و پاشەکەوتی مووچەوە له‌سه‌ر حكومه‌ت کەڵەکه‌بوون بدرێنەوە بە فەرمانبەران ئەوەش لەڕێگەی ڕێکارە بانکییەکانەوە.\nسەرچاوەکە ئاماژه‌ی به‌وه‌ش كرد :”دوای پەسەندکردنی پێشنیارەکە لەلایەن حکومەتەوە، وەزارەتی دارایی بەزوترین کات دەستدەکات بەکردنەوەی هەژماری بانکی بۆ هەر فەرمانبەرێکی حکومەت، ئەو فەرمانبەرەش دەتوانێت لەڕێگەی ئەو هەژمارە موچەکەشی وەربگرێت هاوشێوەی وڵاتانی دەرەوە”.\nناس كورد زانیوویه‌تی پاش ئەوەی پڕۆژەی چاکسازی پەسەند دەکرێت و دەچێتە بواری جێبەجێکردنەوە، حکومەت لە دەرئەنجامی پڕۆژەکەوه کەمترین موچەی خانەنشینی دیاری دەکات.\nسەرچاوە به‌رپرسه‌كه‌ی ئەنجومەنی وەزیرانی هه‌رێم، ئاماژه‌ی به‌وه كرد :”کەمترین موچەی خانەنشینی لەعێراق 500 هەزار دینارە، بەڵام بەهۆی ئەوەی حکومەتی هەرێم لەتوانایدا نییە لەئێستادا ئەو بڕە پارەیە وەک کەمترین موچە دیاری بکات بۆ خانەنشینی هەرێم، پێشنیارکراوە پاش جێبەجێکردنی پڕۆژەی چاکسازی و دەرکەوتنی ئەنجامەکانی کەمترین موچەی خانەنشینی لە هەرێمی کوردستان بکرێت بە 400 هەزار دینار”.\nئەندامێکی لیژنەی دارایی پەرلەمانی کوردستان په‌سه‌ندكردنی ئه‌و دوو بڕگه‌یه لەلایەن حکومەتەوە، به‌سه‌ره‌تایه‌كی باش ده‌زانێت بۆ ئەوەی حکومەت پابەند بکرێت بە دانەوەی ئەو قەرز و شایستە داراییانەی کە لای کەڵەکه بووە و نه‌شیشارده‌وه :” هێشتا له ئاست ئامانجەکانی ئه‌واندا نییه”.\nشێرکۆ جەودەت، ئەندامی لیژنەی دارایی پەرلەمانی کوردستان، بەناس کوردی وت :”بڕگه‌ی یه‌كه‌م تایبه‌ته به پاراستنی هەموو شایسته داراییه‌كانی موچه‌خۆران، دەبێت وه‌زاره‌تی دارایی وئابوریش به ڕێنمایی ئەو بڕگەیە ڕێک بخات، بۆلە مەودواش هەرفەرمانبەرێکی حکومەت بڕی پاشه‌کەوتەکەی چەند بێت دەخرێتە ئەو هەژمارە بانکییەوە”.\nئەندامەکەی لیژنەی دارایی پەرلەمانی کوردستان، ئاماژەی بەوەکرد :”لەسەرەتادا هەژمارەکان بەکرداری هیچ بڕە پارەیەکی نەختی تێدا نابێت، تەنها بڕی ئەو پاشەکەوتە بەژمارە لە هەژمارەکاندا دیاری دەکرێن بۆ ئەوه‌ی مافی فەرمانبەرەکە نەفەوتێت”.\n“حکومەت پابەند کراوە بەدانەوەی پاشه‌کەوتی موچەو ئەو قەرزانەی کە لەئەستۆیەتی، دەبێت لە ماوەی داهاتودا بودجەش بۆ ئەو بابەتە تەرخان بکات لە داهاتی ناوخۆ و ئەو پشکەی کە لەبەغدا ڕەوانە دەکرێت” شیرکۆ جەودەت وای وت.\nدەربارەی دیاریکردنی کەمترین موچەی خانەنشینی لە هەرێمی کوردستان، شێرکۆ جەودەت، وتی :”بەگوێرەی پێشنیارەکەی لیژنەی دارایی پەرلەمانی کوردستان، دەبێت کەمترین موچە 400 هەزار دینار بێت”.\nئاماژه‌ی به‌وه‌شكرد، له‌دوای چوونه بواری جێبه‌جێكردنی یاسای چاكسازی حكومه‌ت پێداچوونه‌وه به كه‌مترین موچه‌ی خانه‌نشینی ده‌كات.\nلێکۆڵینەوەکان لە “کوشتارگەکەى” مەیدانى سەدرەین لە نەجەف کۆتایى هات\n21:08 چوار شه‌ممه 19 شوبات 2020\n20:07 یه‌ك شه‌ممه 26 كانونی دووه‌م 2020


هەنگوینی هەرێمی کوردستان لەسەر ئاستی جیهان لە پلەی یەکەمدایە - Zarnews : زارنیوز\nهەنگوینی هەرێمی کوردستان کە لەسەر ئاستی دنیا یەکێکە لە باشترین جۆرەکانی هەنگوین بەهۆی بەرزی رێژەی پێکهاتە خۆراکییەکەیەوە و لە پێشانگای کشتوکاڵی و بەروبوومە ئاژەڵییەکانی ھەولێر بەشێکی تایبەتی بۆ تەرخانکراوە و بە گرنگییەوە دانراوە.\nسەرۆکی تۆڕی هەنگەوانانی کوردستان، عارف شێروانی دەربارەی هەنگوینی هەرێمی کوردستان رایگەیاند "هەنگوینی کوردستان یەکێکە لە هەرە هەنگوینە باشەکانی جیهان، بۆ نموونە ساڵی ٢٠٠٩ لە فێستیڤاڵێک لە فەڕەنسا لەسەر ئاستی جیهان هەنگوینی کوردستان پلەی یەکەمی بەدەست هێنا، چەندین جاری دیکەش لە کۆنگرە نێودەوڵەتییەکان لە وڵاتانی عەرەبی و جیهان پلەی یەکەمی بەدەستهێناوە، هۆکاری ئەم باشییەی هەنگوینی کوردستانیش؛ بابەتەکە سروشتی ناوچەکەیە، ناوچەیەکی کراوەیە و لە کوێستانەکانی جۆرەها گوڵی سروشتی تێدایە کە لە ناوچەکانی دیکە نییە. لە وڵاتان و ناوچەکانی دیکە پشت بە چەند رووەکێک دەبەستن بۆ نموونە لە باشووری عێراق هەنگوینی بەرسیم یان کالپتۆس یان چەند جۆرێکی تر هەیە کە مێشهەنگەکان شیلەی یەک رووەک وەردەگرن بەمەش بەهای خۆراکی هەنگوینەکە زۆر لە خوارەوەیە، بەڵام هەنگوینی کوردستان بەهای خۆراکییەکەی تاوەکو ٨٠ بۆ ٩٠ لەسەد دەروات، لەبەر ئەوەی شیلەی جۆراوجۆری گوڵی جۆراوجۆر وەردەگرن، بەتایبەت گۆڵە درکاوییەکان، چونکە باشترین جۆری هەنگوین لە گوڵی دڕکاوی بەرهەم دێت".\nعارف شێروانی دەربارەی هەنگوینی هەرێمی کوردستان گوتی: "هەنگوینی شاخ باشترین جۆرە، ئێمە چیامان هەیە زیاتر لە سێ هەزار مەتر لە ئاستی رووی دەریا بەرزە، ئەو گوڵانەی لەوێ دەڕوێت لە شوێنی دیکە ناڕوێت، لەو شوێنانەش کە هەنگوینمان لێدەکڕن لە وڵاتانی دەرەوە ئەو جۆرە هەنگوینەیان دەوێت".\nسەرۆکی تۆڕی هەنگەوانانی کوردستان دەربارەی جۆرەکانی هەنگوین راگەیاند "هەنگوین بە چەند جۆرێک دەفرۆشرێت بۆ نموونە هەنگوینی پاڵاوتە، هەنگوینی بێ مێو و هەنگوینی شانە، شانەش دوو جۆری هەیە یەکێکیان مێشهەنگ خۆی دروستی دەکات، جۆرێکی دیکەش مێوی بۆ دادەنێین بۆئەوەی بەرهەمێکی زیاترمان هەبێت بەرهەمی هەنگوین زیاتربێت".\nعارف شێروانی سەبارەت بەرهەمی ساڵانەی هەنگوین لە هەرێمی کوردستان گوتی: "بەرهەمهێنانی هەنگوین ساڵانە لە هەرێمی کوردستان لە هەڵکشان و داکشاندایە، ئەمساڵ لە پارێزگای هەولێر بەرهەمی هەنگوین زۆر باشبوو، بەڵام لە سلێمانی و دهۆک بەرهەم کەم بوو، ئەمساڵ لە سەرانسەری هەرێمی کوردستان ٧٠٠ تۆن هەنگوینمان هەبوو، بەڵام ساڵیش هەبووە ٩٥٠ تۆنمان هەبووە".\nعارف شێروانی دەربارەی ناسینەوەی جۆری باشی هەنگوین گوتی: "هەنگوینی سروشتی ئەو جۆرەیە کە دەبێت لەناو ساردکەرەوەدا بیبەستێت، بە پێچەوانەی ئەو قسەیە کە دەڵێت هەنگوین نابێت بیبەستیت، ئەوانەی نایبەستن یان بەڕێگای کیمیایی شێی لێ دەرکراوە یان ماددەی پارێزەری تێکراوەر، هەنگوین لە پلەی گەرمی حەوت بۆ ١٤ دەیبەستێت، بەڵام لە بەفرگردا نایبەستێت واتە ئەگەر لە خوار پلەی حەوتی سیلیزییەوە بێت".\nگوتیشی: "باشترین رێگای هەڵگرتنی هەنگوین لە هەوای سروشتیدایە و نابێت بخرێتە بەفرگر یان ساردکەرەوە، هەنگوین هەتاوەکو پلەی گەرمی ٤٩ هیچی لی نایەت بۆیە نابێت بخرێتە ساردکەرەوەوە".


فۆڕمی تۆمارکردنی بابەت | میسر چۆن دەنیشێتەوە؟!\nنووسینی هاوار مستەفاخان کتێبی (میسر چۆن دەنیشێتەوە) لە نووسینی هاوار مستەفاخان رۆژنامەڤانێکی کوردە لە گۆڕەپانی شۆڕشی میسردا. ستران عەبدوڵڵای رۆژنامەنووس لە پێشەکی کتێبەکەدا بە پەندێکی فارسی دەستپێدەکات کە کوردییەکەی دەبێتە ئەوەی کە" دیتن کەی وەکو بیستنە". لە پێشەکییەدا هاتووە کە شۆڕشی میسر هەر دەرفەتی رزگاری نەبوو بۆ میسرییەکان، بەڵکو دەرفەتیش بوو بۆ هاوار مستەفاخانی ڕۆژنامەنووسی کورد لە نزیکەوە دیتن و تێگەیشتنی خۆی لە گۆڕەپانی تەحر بگۆازێتەوە بۆ میدیای کوردی. پاشان نووسەری کتێبەکە لە پێشەکییەکدا باس لەوە دەکات کە ئەگەر پاڵنەری بەهێزی سەرهەڵدان و دەرکەوتنی شۆڕشی یەنایەر لە میسر کێشە و گرفتە کەڵەکەبووەکانی حکومەتە 31 ساڵەکەی موبارەک بێ ئەوا سەرکەوتنی شۆڕشە سپییەکەی گەلی تونس یەکڕاست دەرفەتی زێڕینی دایە میسرییەکان و گڵۆپی سەوزی بۆ هەڵکردن تا ئەوانیش وەخۆ کەون و بە جارێ ترس و دڵەڕاوکێ لە خۆیان دەرکەن و سنگیان بکەنە قەڵغان و هەرچی توڕەییان هەیە بەرامبەر بە دارودەستەکەی موبارەک هەڵیڕێژن. نووسەر لە بەشە جیاجیاکانی ئەم کتێبەدا دید و بۆچوونی خۆی سەبارەت بە رووداو و بارودۆخی میسر دەخاتە ڕوو و دەنووسێ میسر بە ئاسانی ناکەوێتەوە دەست عەلمانی و لیبرالەکان و بە ئاسانیش ناگەڕێتەوە سەردەمی خەڵافەتی ئیسلامی. باسی لەوە کردووە کە چۆن ئەزهەر فەتوایدا هەر کەسێک بەناوی شیعەگەرایی بێتە ناو خاکی میسرەوە قاچی لە بنەوە دەبڕدرێت. میسر ئەگەر تینی بگاتی جگە لە ئیسلامی قیبتی و مەسیحی قیبتی جێگای هیچ هێزێکی تری تێدا نابێتەوە.


بەردەوامیی دەسبەسەرکردنەکان لە شاری شنۆ – چاونیوز\nچاونیوز: بە دەسبەسەرکردنی هاونیشتمانییەکی دیکەی شاری شنۆ ژمارەی دەسبەسەرکراوانی ئەو شارە گەیشتە ٧ کەس.\nبەپێی هەواڵی گەیشتوو بە چاونیوز(ناوەندی مافی مرۆڤ بۆ ڕۆژهەڵاتی کوردستان)، ڕۆژی یەکشەممە ٦ی پووشپەڕی ١٤٠٠ی هەتاوی، هاونیشتمانییەکی خەڵکی ئاوایی “شاوانێ”ی سەر بە شاری شنۆ بە ناوی “ڕەزا عیزەت‌تاج” کوڕی مستەفا لەلایەن هێزەکانی ئیتلاعاتەوە دەسبەسەر کرا و تا ئێستا لە هۆکاری دەسبەسەرکردن و شوێنی ڕاگیرانی ناوبراو هیچ زانیارییەک لە بەردەستدا نییە.\nشایانی باسە کە لە ماوەی چەند ڕۆژی ڕابردوودا ٧ کەس لە شاری شنۆ لەلایەن هێزەکانی ئیتلاعاتی ئەو شارەوە دەسبەسەر کراون و تا ئێستا ٢ کەسیان بە بارمتە ئازاد و لە چارەنووسی ٥ کەسەکەی دیکەش هیچ زانیارییەک لە بەردەستدا نییە.\nشنۆ، شاوانێ، ڕەزا، عیزەت تاج، دەسبەسەر، ئیتلاعات\t2021-06-29\nتاگەکانی بابەتشنۆ، شاوانێ، ڕەزا، عیزەت تاج، دەسبەسەر، ئیتلاعات